Almari Pakaian Selalu Bersepah? Amalkan Teknik Lipatan dan Susunan Ini

Pasti semua orang menghadapi masalah menyimpan pakaian, apatah lagi jika kita sudah berstatus ibu bapa. Amat susah sebenarnya memastikan organisasi pakaian kita kekal teratur bila banyak tangan akan menyepahkannya semula.

Marie Kondo adalah seorang wanita Jepun yang ingin mengajar bagaimana kita boleh mengatur pakaian di rumah kita supaya kekal kemas dalam jangka masa panjang. Teknik ini dinamakan sebagai teknik mengemas KonMari. Walaupun ada yang diajar berbunyi karut seperti teknik beliau menyayangi pakaian, saya tak boleh nafikan cara melipat dan menyusun pakaian beliau sangat-sangat berguna untuk diikuti.

Berikut adalah asas kepada teknik melipat pakaian mengikut teknik KonMari. Yang penting, pada setiap akhir lipatan, pastikan pakaian kita boleh 'berdiri.'

Kita selalu menggumpalkan sahaja stoking menjadi bola. Teknik ini berkesan dalam memastikan tidak terpisah pasangan stoking tetapi tidak cukup dalam menjimatkan ruang.

Rasanya cara melipat ini lebih kurang sama dengan apa yang diamalkan.

Perbezaan cara beliau melipat adalah pada lipatan terakhir di mana tujuannya adalah untuk memastikan baju itu mampu berdiri tegak tanpa sebarang bantuan.

Sama juga cara melipat cuma pada lipatan terakhir itu, dilipat lebih kecil supaya seluar itu tidak memerlukan ruang yang besar untuk disimpan.

Bagaimana? Senang saja sebenarnya teknik ini tetapi besar kemungkinan yang agak susah nak diubah adalah bagaimana kita melipat pakaian itu. Saya sendiri sudah pun mengubah cara susunan baju anak-anak saya kepada cara ini dan ada beberapa faedah yang saya perolehi;

1. Anak-anak lebih mudah memilih pakaian2. Saya tidak lagi perlu menyusun banyak jika pakaian ditarik keluar, kerana jika disusun bertindan, sekali tarik, banyak yang akan bersepah.3. Kita nampak semua pakaian yang ada kerana apabila disusun bertindih, pasti ada yang tersorok di celah-celah.Cubalah. Saya pasti teknik ini akan banyak membantu anda dalam urusan hidup tak kiralah anda bujang atau sudahpun berkahwin.Gambar animasi diambil dariThe Japanese Art of Decluttering and organizing by Marie Kondo


5 Pembunuh Muda Paling Sadis di Dunia

Walaupun hukuman jenayah selalunya hanya dikenakan kepada golongan dewasa, ada juga berlaku beberapa kes yang melibatkan jenayah dilakukan kanak-kanak. Melihat di negara kita sendiri sudah pun berlaku banyak kes jenayah melibatkan kanak-kanak dan remaja, berikut adalah contoh beberapa kes jenayah kejam yang melibatkan kanak-kanak yang mampu melakukan sesuatu di luar jangkaan kita.

Eric mengalami masalah tekanan psikologi di sekolah kerana selalu di buli akibat rupa paras beliau yang mempunyai rambut merah, memakai cermin mata dan diejek kerana memiliki saiz telinga yang besar. Ketika berumur 13 tahund dalam perjalanan ke perkhemahan, Eric terserempak dengan seorang budak bernama Derrick Robie yang berjalan kaki juga untuk ke perkhemahan.

Eric mengajak Derick ke hutan di sekitar itu, Eric bertindak mencekik Derick lalu menghentakkan batu ke kepala Derick sehingga mengakibatkan kematian. Kemudian, dengan menggunakan sebatang kayu, Eric meliwat Derick di punggung.

Eric dijatuhkan hukuman penjara maksima 9 tahun untuk pesalah juvana tetapi sehingga sekarang, beliau dinafikan daripada mendapat kelayakan parol. Beliau masih di penjara ketika ini untuk menunggu perbicaraan parol pada tahun 2018.

Jon dan Robert memang terkenal sebagai pelajar bermasalah, semenjak dari awal usia persekolahan lagi. Pada 12 Februari 1993, mereka berlegar di sebuah kompleks membeli belah lalu melihat seorang ibu bernama Denise Bulger leka membeli sehingga tertinggalkan anaknya, James Bulger yang berumur 2 tahun. Jon dan Robert memegang tangan James lalu menarik beliau keluar dari kedai, berjalan sejauh 4 km. Sepanjang perjalanan, beberapa orang saksi menegur mereka, tetapi Jon dan Robert berkata James adalah adik mereka.

Mereka tiba berdekatan stesyen keretapi yang tidak lagi digunakan. Di situlah Jon dan Robert menyeksa James dengan pelbagai cara. James disepak, ditumbuk, dipijak dan disimbah dengan cat. James mati selepas besi seberat 10 kilogram dijatuhkan di atas kepalanya. Selepas itu, mayat James ditinggalkan oleh Jon dan Robert supaya digilis keretapi yang lalu. 2 hari kemudian, baharulah pihak penyiasat menjumpai badan James yang sudah terputus dua digilis keretapi yang lalu.

Jon dan Robert didapati bersalah atas tuduhan membunuh dan dijatuhkan hukuman penjara 8 tahun. Mereka dibebaskan pada tahun 2001 selepas berusia 18 tahun dengan identiti baru yang dirahsiakan. Pada 2010, Jon ditangkap semula ke penjara selepas didapati bersalah memiliki pornografi kanak-kanak. Jon dibebaskan pada 3 September 2013.

Pada 28 Julai 1999, Lionel Tate dan Tiffany Eunick sedang duduk di ruang tamu rumah Lionel. Ibu beliau, Kathleen Tate mengasuh Tiffany Eunick pada hari itu atas permintaan kawannya, ibu kepada Tiffany. Selepas makan malam bersama, Kathleen naik ke atas untuk berehat meninggalkan Lionel dan Tiffany berdua.

45 minit kemudian, Lionel naik ke atas memberitahu ibunya yang Tiffany tidak bernafas. Lionel menyalahkan Tiffany kerana tidak pandai meniru aksi penggusti dalam televisyen. Lionel berkata beliau dan Tiffany bermain gusti tetapi kemudiannya kepala Tiffany terhentak pada meja membuatkan Tiffany menangis.

Bedah siasat mendapati Tiffany mengalami 35 kecederaan di badan. Kepalanya retak, tulang dada nya patah, hatinya pecah, pendarahan dalam otak dan pelbagai lagi kecederaan lain seumpama dibaling dari tingkat 3 sesebuah bangunan. Mahkamah mendapati Lionel sebenarnya memang berniat untuk menyerang Tiffany pada malam itu, bukan sekadar bermain.

Lionel dihukum penjara seumur hidup, menjadikan dia orang termuda di Amerika menerima hukuman itu. Beliau dibebaskan 3 tahun kemudiannya dengan hukuman tempoh percubaan 10 tahun dan alat pengesan dipasang dikakinya. Pada tahun 2006, Lionel kembali ke penjara kerana memiliki senjata tanpa kebenaran dan dijatuhkan penjara 30 tahun.

Cindy dan Shirley memang terkenal sebagai pelajar yang suka mencari gaduh di sekolah. Mereka juga mempunyai rekod jenayah kecil. Shirley pula sejak kecil sudah mengalami deraan seksual oleh bapanya sehinggalah ayahnya dihukum atas tuduhan merogol anak sendiri.

Cindy dan Shirley, pada masa itu berumur 14 dan 14 tahun, bertemu ketika menjalani tahanan di sebuah pusat tahanan juvana bermasalah. Mereka berdua merasa diri mereka sepadan. Bermula daripada perkenalan itu mereka merancang untuk membunuh seseorang.

Pada 14 Jun 1983, mereka melarikan diri dari pusat tahanan lalu merayau di sekitar kondominium Auburn Greens, mengetuk pintu rumah penduduk dengan alasan untuk meminjam telefon. Tidak ramai yang membenarkan mereka masuk, kecuali seorang wanita tua bernama Anna Brackett, 85 tahun.

Mereka menghabiskan masa lebih sejam berbual dengan Anna sebelum sebuah panggilan telefon membuatkan Anna bangun. Shirley menggunakan pisau lalu menikam Anna berkali-kali, kemudian disusuli oleh Cindy untuk melepaskan segala kemarahan mereka. Anna Brackett meninggal dunia kerana 28 kesan tikaman.

Pada Julai 1983, mereka didapati bersalah atas tuduhan membunuh, dihukum 25 tahun penjara maksima bagi pesalah juvana. Berdasarkan rekod mahkamah, mereka langsung tidak merasa salah melakukan pembunuhan kejam itu malah mentertawakan tindakan mereka itu.

Jordan berumur 11 tahun ketika ayahnya, Christopher Brown dan tunang ayahnya Kenzie Houk, mula duduk serumah. Pada 20 Februari 2009, ketika Kenzie sedang mengandungkan anak mereka berdua, Jordan naik ke bilik Kenzie yang sedang tidur.

Dengan menggunakan senapang shotgun pemberian ayahnya, Jordan menembak Kenzie mengakibatkan kematian beliau dan anak dalam kandungannya. Christopher pada waktu itu tidak ada di rumah. Keesokan paginya, Jordan serta anak pertama Kenzie menaiki bas ke sekolah seperti biasa, anak Kenzie tidak menyedari ibu mereka sudah meninggal di dalam bilik. Seorang lagi anak Kenzie yang berumur 4 tahun menemui ibunya lalu memberitahu kejadian itu kepada sekumpulan pemotong kayu yang berada berdekatan, membolehkan laporan polis dibuat.

Laporan mahkamah mendapati motif pembunuhan adalah kerana rasa iri hati Jordan terhadap tunang ayahnya. Oleh kerana berlaku banyak masalah perbicaraan kerana umurnya yang didapati masih muda, hanya pada bulan April 2012 Jordan didapati bersalah kerana tuduhan membunuh Kenzie dan bayi dalam kandungannya. Pada tahun 2016, Jordan Brown dibebaskan daripada hukuman tahanan.


Kisah Omayra Sanchez - Mangsa Tragedi Yang Mengorbankan 22 Ribu Orang

Pada tahun 13 November 1985, Gunung Berapi Nevado del Ruiz meletup mengakibatkan letusan lahar gunung berapi sebanyak 3 kali mengalir merentasi pekan Armero, Colombia.

Gunung itu kali terakhir meletus hanya secara kecil pada tahun 1845, membuatkan tidak ada sebarang amaran dapat dikeluarkan kepada penduduk sekitar kawasan Armero. Jika ada amaran pun, mesej itu sampai lambat kerana tidak ada jalinan hubungan yang wujud, kerana ketika hari kejadian bekalan elektrik telah terputus terlebih dahulu akibat hujan lebat.

Sehari sebelum berlakunya letusan besar itu, sudah terdapat tanda-tanda awal tragedi akan berlaku apabila asap hitam mula keluar dari kawasan gunung. Penduduk hanya diberitahu supaya tidak bimbang.

Amaran pengkaji bumi yang sudah mengesan berlaku pergerakan sejak September tidak diendahkan oleh kerajaan Colombia. Tepat pada jam 9:09 malam, Gunung berapi Nevado del Ruiz meletus mengakibatkan kematian lebih 22 ribu penduduk di situ.

Omayra pada ketika itu berada di rumahnya bersama keluarga, yang semakin dalam kebimbangan akibat batu-batu arang yang semakin kerap menimpa atap rumah mereka. Mereka dapat mendengar dari jauh bunyi lahar semakin menghampiri dan dalam sekelip mata, tiba-tiba sahaja segalanya musnah dibawa arus lahar yang panas.

Ayah dan makciknya meninggal di tempat kejadian sementara Omayra terselamat tetapi badannya tersekat di siling rumah mereka. Ibunya pula bernasib baik pada waktu itu bekerja di luar kawasan.

Pasukan penyelamat mengalami kesukaran untuk masuk ke kawasan itu bagi menyelamatkan mangsa, kerana lahar itu dipenuhi lumpur yang membuatkan suasana persekitaran menjadi amat susah untuk dinavigasi tanpa tersekat. Omayra berjaya ditemui tetapi pasukan penyelamat tidak berjaya mengeluarkan dia dari celahan batu dan konkrit yang menyepit beliau.

Penyelam yang memeriksa mendapati hanya dengan memotong kaki beliau yang pada ketika itu dalam keadaan melutut, Omayra dapat dibebaskan. Tetapi dengan situasi yang kurang sesuai, besar kemungkinan Omayra akan mati jika kakinya dipotong kerana jangkitan kuman. Cubaan untuk menarik Omayra keluar juga tidak berjaya kerana setiap kali ditarik, air berlumpur akan kembali bertakung pantas yang mampu membuatkan beliau lemas.

Tidak pula dipastikan sama ada Omayra sedar atau tidak, ketika itu dia sedang memijak makciknya sendiri yang tenggelam dalam lumpur di bawahnya, sekaligus membolehkan dia bertahan lebih lama.

Pihak perubatan mengambil keputusan, jalan terbaik adalah dengan membiarkan saja Omayra di situ serta berharap agar bantuan peralatan datang untuk menyelamatkan beliau.

Omayra pun terus hidup di dalam lumpur dengan hanya kepala dan tangannya kelihatan. Sepanjang dia masih hidup, Omayra kekal positif, menyanyi, makan serta mahu ditemubual oleh wartawan. Bagaimanapun, aAda kalanya beliau jadi takut, kemudian menangis dan meminta pertolongan Tuhan.

Sifat Omayra mula berubah pada hari ketiga sehingga mengalami halusinasi, meracau-racau hendak ke sekolah kerana mahu mengambil peperiksaan matematik. Wajah Omayra pada ketika itu bertukar. Matanya menjadi merah, kulitnya membengkak dan tangannya bertukar keputihan.

Pada jam 10:05 pagi, selepas hampir 60 jam Omayra meneruskan hidup menunggu penyelamat datang, beliau meninggal dunia pada 16 November 1985 kerana penyakit gangrene dan hypothermia, akibat terlalu lama berada di dalam air.

Banyak pihak meletakkan beban kesalahan pada kerajaan Colombia yang gagal menyediakan fasiliti amaran dan keselamatan yang lengkap. Kemudahan asas seperti alat bantuan penyelamat juga tidak diperolehi, menyukarkan sebarang kerja menyelamat apatah lagi dalam situasi di kelilingi lumpur.

Kerajaan Colombia pula mengakui kelemahan mereka pada ketika itu diburukkan lagi ketika itu kerajaan mereka terpaksa menghadapi serangan pemberontak kerajaan, yang membuatkan wakil kerajaan terpaksa memfokuskan kepada perihal keselamatan negara.

Frank Fournier, seorang jurugambar Perancic sempat menemui Omayra sehari sebelum dia meninggal dan merakamkan detik-detik akhir Omayra Sanchez yang diterbitkan 6 bulan kemudian dalam satu siri gambar yang diberikan tajuk "The Agony of Omayra Sanchez." Gambar itu memenangi anugerah World Press Photo of The Year bagi tahun 1986.

Tragedi itu telah membunuh hampir 75% penduduk (22 ribu) daerah Armero dan penduduk pekan Armero yang masih hidup, memulakan semula kehidupan mereka ke sebuah lokasi lain di bahagian utara beberapa kilometer dari Armero yang dinamakan sebagai Armero Guayabal.

Bandar Armero ditinggalkan dengan sesetengah lokasi masih lagi diselimuti lumpur. Gunung berapi Nevado del Ruiz dikhabarkan masih aktif dan jika pemanasan global terus berlaku, dianggarkan tragedi serupa mampu berulang sekali lagi.

Omayra Sanchez kini menjadi simbol masyarakat Colombia, sebagai peringatan kepada kecuaian kerajaan Colombia dalam menangani krisis yang sebenarnya mampu dielakkan.

Begitulah kisah tragedi kematian manusia terbesar melibatkan insiden lahar gunung berapi yang berlaku satu masa dulu pada tahun 1985.


Kisah keimanan dan sifat zuhud Khalifah Umar Abdul Aziz yang amat menakjubkan

Hukama mengatakan, Dunia ini didukung oleh empat tiang; kebijaksanaan golongan cendekiawan, keadilan pemerintah, doa orang yang jujur dan kegagahan orang yang berani. Pepatah ini sememangnya sangat tepat kerana hanya golongan cendekiawan yang bijaksana, pemerintah yang adil, orang jujur yang berdoa serta orang berani yang gagah sahaja dapat memakmurkan dan meneguhkan bumi ini. Selain itu, mereka inilah juga yang membentuk suasana sejahtera biah salihah/hasanah dalam sesebuah keluarga atau masyarakat.

Sifat-sifat mulia yang ada pada empat golongan ini dimiliki oleh pemimpin agung seperti Khalifah Umar bin Abdul Aziz. Dengan keluhuran peribadinya itulah, Khalifah Umar berjaya memadamkan pemberontakan kaum Khawarij yang sangat ekstrim selain peperangan antara suku yang berlaku sejak sebelum beliau memimpin negara. Khalifah Umar telah berusaha mengadakan sesi dialog secara terbuka dengan kumpulan ini sehingga semua pihak berpuas hati.

Keperibadian Khalifah Umar sendiri dipengaruhi oleh sifat serta akhlak luhur keturunan atau ahli keluarganya dan yang paling hampir ialah bapanya sendiri iaitu gabenor Mesir. Zaman pemerintahan Abdul Aziz merupakan zaman yang gemilang. Beliau telah membina alat pengukur air Sungai Nil dan sebuah jambatan di Teluk Amir al-Muminin. Begitu juga beliau berusaha membina semula dan meluaskan Masjid Jami `Amru. Manakala di kawasan kota pula dibangunkan kolam air, ditanam pohon-pohon kayu serta tamar dan didirikan masjid-masjid lalu dipindahkan pejabat-pejabat pemerintahan dan Baitulmal ke situ.

Abdul Aziz merupakan seorang pemimpin contoh dan seorang yang dermawan. Beliau tidak pernah mengumpulkan kekayaan untuk dirinya sahaja walaupun daerah Mesir itu dapat dijadikan sumber kekayaan peribadinya. Menurut riwayat, beliau telah membelanjakan seluruh harta kekayaannya dan semasa meninggal dunia, Abdul Aziz hanya meninggalkan tujuh ribu dinar sahaja. Ini merupakan jumlah yang kecil jika dibandingkan dengan kedudukan serta kekayaannya.

Khalifah Umar ibn Abdul Aziz membesar dan dewasa di kota Madinah. Beliau meriwayatkan Hadith dan berguru dengan sekumpulan sahabat yang pakar dalam bidang tersebut. Antara mereka ialah Anas bin Malik (wafat pada tahun 90H.) seorang guru yang pernah menjadi makmumnya ketika solat, `Abdullah ibn Umar, bapa saudaranya (wafat pada tahun 74H.) dan Abdullah ibn Ja`far ibn Abi Talib (wafat pada tahun 80H.).

Umar ibn Abdil Aziz dilantik menjadi khalifah setelah kemangkatan Khalifah Sulaiman ibn Abdil Malik. Semua rakyat dan pembesar negara berkumpul di masjid. Seterusnya, surat wasiat khalifah pun dibuka lalu diumumkan nama Umar ibn Abdil Aziz. Beliau benar-benar berasa terkejut lalu berkata, Demi Allah! Ini sama sekali bukanlah permintaanku, sama ada secara rahsia mahupun terang-terangan. Umar segera menaiki mimbar dan berucap kepada hadirin :

Amalan demokrasi yang cuba dipraktikkan oleh Umar ini sekali gus mengubah tradisi Bani Umayyah sejak zaman Mu`awiyah ibn Abi Sufyan. Walau bagaimanapun, orang ramai segera bersuara, Kami telah memilih kamu, wahai Amir al-Muminin dan kami telah rela terhadap kamu. Perintahlah kami dengan baik.

Akhirnya, apabila tiada lagi pencalonan lain yang dikemukakan oleh orang ramai, Umar pun menyampaikan pidatonya. Antara lain katanya :

Banyaklah mengingati mati dan sediakanlah bekalan menghadapinya sebelum ia datang menjemput kamu kerana ia boleh mencegah kamu daripada hidup berfoya-foya dengan kenikmatan. Sesiapa yang tidak mahu mengenang nenek moyang yang telah pergi terlebih dahulu sejak zamannya hingga Nabi Adam a.s., ia pasti akan mati dalam keadaan hina.

Ketahuilah! Bahawa tindakan mentaati makhluk dalam perkara maksiat terhadap Khalik adalah dilarang. Sesiapa yang mentaati Allah, wajiblah ia ditaati dan sesiapa yang mendurhakai Allah, maka ia tidak harus ditaati. Taatlah kamu kepadaku selagi aku taat kepada Allah. Jika aku mendurhakai Allah, maka kamu tidak lagi harus mentaatiku. Aku mengucapkan kata-kataku ini dan aku memohon ampun kepada Allah Yang Maha Besar untuk diriku sendiri dan untuk saudara-saudara sekalian.

Umar ternyata terlalu bersedih dan gelisah dengan beban tanggungjawab yang dipikulnya sesudah dilantik menjadi Khalifah. Selesai menunaikan solat, beliau berdoa dan menangis. Kepada isterinya, diadukan bagaimana resahnya beliau mengenangkan beban untuk menguruskan umat Muhammad s.a.w. Katanya, Aku terfikir tentang nasib orang fakir dan miskin yang kelaparan, orang sakit yang terlantar, orang yang tidak berpakaian, orang yang teraniaya, orang asing yang menjadi tawanan perang, orang tua, keluarga yang memiliki anak yang ramai tetapi hartanya sedikit dan orang lain seperti mereka yang terdapat diseluruh pelosok negeri. Aku mengenang bagaimana Tuhanku akan menanyakan dan memintaku bertanggungjawab ke atas mereka semua pada hari kiamat kelak. Aku takut jika aku tidak dapat memberikan keteranganku.

Diceritakan bahawa selepas dilantik menjadi Khalifah dan ketika mahu berangkat pulang daripada urusan pemakaman Khalifah Sulaiman, Umar diberikan berbagai-bagai jenis kenderaan khalifah. Umar bertanya, Apakah ini? Jawab mereka, Inilah kenderaan buat khalifah. Umar berkata, Haiwanku lebih sesuai bagiku. Kemudian beliau menjual semua kenderaan tersebut dan wangnya diserahkan kepada Baitul Mal. Begitu juga dengan perhiasan, permaidani dan pengalas kaki yang biasanya disediakan untuk khalifah yang baharu. Semuanya dijual oleh Umar dan wangnya diserahkan kepada Baitul Mal.

Di samping itu, turut diceritakan bagaimana Umar menghadapi masalah kewangan untuk menunaikan haji disebabkan harta kekayaannya telah diserahkan kepada negara untuk kepentingan umum. Umar memberitahu pembantunya, Muzahim, Aku ingin menunaikan ibadah haji. Adakah kamu mempunyai sesuatu? Muzahim menjawab, Ada lebih kurang sepuluh dinar cuma. Apakah yang dapat kulakukan dengannya? ujar Umar. Muzahim terdiam sejenak dan akhirnya berkata, Wahai Amir al-Muminin, bersiaplah! Ssebanyak tujuh belas ribu dinar iaitu sebahagian daripada harta Bani Marwan telah diserahkan kepada kita.

Umar menjawab, Masukkanlah harta tersebut ke dalam Baitul Mal. Sekiranya ia datang daripada barang yang halal, maka kita telah mengambilnya sekadar keperluan kita dan jika ia datang daripada harta yang haram, maka cukuplah bagi kita apa yang menimpa diri kita.

Umar juga melatih ahli keluarganya supaya turut zuhud sepertinya. Anak beliau sendiri memakai pakaian yang terlalu sederhana; meskipun bersih tetapi koyak, pada hari raya. Kebijaksanaan Umar juga jelas terbukti dalam berinteraksi dan menyelesaikan pertikaian dengan penganut agama lain. Sebagai contoh, Umar telah mengembalikan gereja yang diambil oleh khalifah sebelumnya dan diubah menjadi masjid. Kaum Nasrani yang memaklumi sifat adilnya telah memohon kepada Umar supaya gereja tersebut dikembalikan kepada mereka.

Keadilan dan ketegasan Umar dalam pemerintahannya benar-benar menjadikan rakyatnya hidup aman dan kaya. Yahya ibn Said pernah meriwayatkan, Umar ibn `Abdil Aziz telah mengutusku ke Afrika Utara untuk membahagi-bahagikan zakat penduduk di sana. Aku pun melaksanakan perintah tersebut. Aku mencari golongan fakir miskin untuk kuberikan zakat itu kepada mereka. Akan tetapi ,kami tidak menemui seorang pun dan tiada pula orang yang mahu menerimanya. Umar benar-benar telah menjadikan rakyatnya kaya. Akhirnya, kubeli beberapa orang hamba dengan harta zakat itu lalu kumerdekakan.

Khalifah yang demikian salih, adil dan menepati ciri pemimpin sejati yang dikasihi Allah, akhirnya wafat kerana diracuni makanannya. Anehnya Umar yang sememangnya mengetahui ketika, di mana dan siapa yang meracuninya itu tidak pula menghukum orang tersebut. Inilah kelebihan firasat orang yang beriman. Menyentuh tentang firasat ini, Rasulullah pernah bersabda, Takutilah olehmu firasat Mukminin kerana mereka memandang dengan nur Allah. Beliau hanya memanggil orang tersebut dan bertanya berapakah harga ia diupah untuk meracuni beliau. Wang seribu dinar itu dimintanya bukan untuk mengubati bisa racun tersebut tetapi diberikan kepada Baitul Mal untuk kepentingan umat Islam.

Keimanan dan sifat zuhud Umar sememangnya cukup menakjubkan. Daripada kehidupan yang sedemikian mewah sebelum menjadi khalifah, beliau sanggup meninggalkan semuanya, semata-mata kerana takutkan azab Allah sekiranya beliau cuai menjalankan amanah. Ketika meninggal dunia, harta beliau hanya tinggal tujuh belas dinar sahaja. Ia dibahagi-bahagikan untuk penyelenggaraan pemakamannya iaitu lima dinar untuk kain kafan, dua dinar untuk tanah perkuburannya dan baki sepuluh dinar itulah yang dibahagi-bahagikan untuk sebelas orang anaknya.

Sebagai seorang hamba yang dikasihi Allah, ketinggian darjatnya ditunjukkan oleh Allah untuk dijadikan panduan oleh manusia lainnya. Demikianlah kehebatan seorang manusia agung, seorang hamba Allah yang memperoleh nikmat syurga, hasil keimanan yang kudus hanya kepada Allah s.w.t. Mudah-mudahan kita dapat berusaha mencontohi akhlak mulianya.


5 Tempat Menarik di Kuala Lumpur Bagi Pencinta Ilmu

Malaysia terkenal di mata dunia sebagai syurga membeli belah. Dengan kadar tukaran matawang yang murah serta banyaknya pusat membeli belah di negara kita, khasnya ibu kota Kuala Lumpur (KL) pasti ramai di antara kita dan juga pelancong gemar melawat pusat beli belah di sekitar ibu kota.

Walaupun begitu, KL juga merupakan tempat yang mempunyai banyak tarikan lain yang mampu membawa kita mendekati alam semulajadi ataupun mengenal budaya serta adat kesenian.

Berikut adalah 5 tempat menarik di KL yang patut anda lawati dan bukan untuk tujuan membeli belah.

Terletak di kawasan bersebelahan menara KLCC, Aquaria menempatkan lebih 250 spesis hidupan laut dan darat, Aquaria merupakan pengalaman unik yang perlu dikunjungi oleh segenap lapisan masyarakat. Bayangkan berada dalam jarak 5 kaki daripada seekor jerung yang berada di atas kepala kita, sehinggakan kita mampu melihat jerung tersebut berenang-renang seperti kita pun sedang berada di dalam laut, menarik kan?

Menjadi rumah kepada lebih 3000 ekor burung daripada lebih 200 spesis, Taman Burung KL terletak di dalam Taman Botani Perdana, nama baru bagi Taman Tasik Perdana. Banyak aktiviti dianjurkan oleh pihak pengurusan KL Bird Park setiap bulan seperti aktiviti larian dan pertunjukan burung diadakan setiap hari.

Di buka pada tahun 1998, Muzium Kesenian Islam Malaysia menempatkan lebih 3000 artifak dan replika kesenian Islam yang datang dari seluruh dunia. Setiap bulan akan ada pameran yang mengikut tema tertentu akan dipamerkan sebagai tarikan utama pengunjung untuk melawat. Juga mempunyai perpustakaan khas untuk rujukan dan juga perpustakaan khas untuk kanak-kanak.

Bayaran masuk - RM14 dewasa, RM7 pelajar dan RM7 kanak-kanak

Ada di antara kita yang pernah menyertai rombongan sekolah ke Muzium Negara sewaktu kecil? Muzium Negara yang terletak di Jalan Damansara dengan reka bentuk bangunan yang unik. mengikut senibina Minangkabau. Terdapat 4 galeri yang ada di dalam Muzium Negara memaparkan pelbagai artifak berkaitan sejarah, budaya, seni serta berbagai elemen lain.

Pasti ramai di antara kita yang meminati ilmu astronomi, kerana angkasa menimbulkan banyak tanda tanya pada kita, manusia. Planetarium Negara menempatkan pameran berkaitan cerapan angkasa yang dibahagikan kepada dua bahagian iaitu astronomi dan pengembaraan angkasa, seperti alat-alat yang digunakan untuk mengkaji angkasa, enjin roket yang digunakan, peralatan untuk ke angkasa serta pertunjukan teater berskala besar yang dipancarkan ke dom gergasi untuk tontonan orang ramai.

Sebenarnya ada banyak lagi tempat menarik yang saya tak dapat masukkan yang ada di sekeliling KL untuk anda lawati sambil menambahkan pengetahuan. Ini adalah 5 contoh tempat pameran yang elok dikunjungi untuk kita menambahkan ilmu pengetahuan disamping juga mampu memberikan inspirasi kepada kita.

Saya menyarankan agar kita semua cuba memupuk minat kita dan generasi anak-anak kita agar gemar menghadiri tempat sebegini bagi memperkembangkan lagi kemahuan kita sebagai satu masyarakat, dalam mencari ilmu yang tidak akan putus-putus kita perlukan.


Lelaki juga ada "datang bulan"

Pernahkah anda mengalami satu keadaan di mana teman lelaki anda mahupun ahli keluarga anda seperti ayah dan abang anda secara tiba-tiba cepat marah walaupun terhadap perkara-perkara yang kecil? contohnya ayah anda akan marah dan naik angin apabila dia tidak menjumpai kasut yang hendak dipakai ketika pergi kerja. Janganlah anda berasa pelik, tetapi seorang lelaki juga ada tempoh "datang bulan" sepert seorang wanita.

Ya, sudah tentu lelaki tidak akan mengeluarkan darah ataupun mengalami sakit senggugut ketika period. Namun, keadaan ini dipanggil irritable male syndrome (IMS) yang disebabkan oleh hormon yang tidak stabil.

Menurut satu kajian yang dilakukan oleh The telegraph di United Kingdom, lebih daripada separuh daripada penduduk lelaki mengalami keadaan ini. Begitu juga dengan maklum balas daripada pihak wanita, lebih daripada separuh wanita memaklumkan bahawa pasangan mereka akan bertindak seperti cepat marah ataupun cepat sedih dalam masa-masa tertentu.

Ketika berada dalam tempoh ini, lelaki akan kerap berasa lapar dan dia akan lebih cenderung untuk merisaukan tentang berat badan mereka. Sesetengah orang akan cepat berasa marah, ada yang cepat berasa lapar dan ada sesetengah mereka yang inginkan kasih sayang dariapda orang tercinta.

"Period" bagi lelaki ini mungkin kedengaran agak melucukan, namun, ia merupakan satu fenomena yang benar dan telah dikenalpasti oleh pakar-pakar perubatan di seluruh dunia.

Professor Peter Schlegel, seorang pakar perubatan di New York-Presbyterian dan Weill Cornell Medicine memberitahu bahawa kitaran hormon bagi wanita dapat dijangka setiap bulan. Namun, berbeza dengan lelaki, kestabilan hormon mereka tidak dapat dijangka dan boleh meningkat dan menurun pada bila-bila masa sahaja.

Oleh itu, sekiranya anda perasan perubahan terhadap emosi teman anda yang cepat marah ataupun sedih, berikan mereka sedikit ruang kerana mereka mungkin sedang mengalami fenomena ini dan janganlah terlalu cepat menghukum mereka. Mereka sendiri juga mungkin tidak tahu tentang fenomena ini, berikan mereka sedikit ruang sehingga hormon mereka kembali stabil.


Ini 10 jenis lauk yang mudah disediakan untuk bersahur

Puasa di bulan Ramadhan merupakan satu ibadah wajib kepada setiap umat Islam di seluruh dunia. Puasa bermaksud menahan diri daripada makan dan minum serta perkara-perkara yang membatalkan puasa bermula dari terbit fajar sehingga terbenam matahari berserta dengan niat.

Dalam mengerjakan ibadat puasa, sahur merupakan satu amalan sunat yang dituntut kepada mereka yang berpuasa kerana ia mempunyai keberkatan. Namun dalam era teknologi yang kian berkembang pesat ini, umat muslimin menjadikannya sebagai satu alasan untuk tidak bersahur. Mengantuk dan letih kerap dijadikan jawapan kepada keengganan bersahur walaupun ia telah dianjurkan oleh Rasulullah SAW kepada setiap yang berpuasa.

Ada juga di kalangan anda tidak berselera untuk makan di awal waktu pagi. Di sini kami ingin berkongsi antara menu lauk kegemaran rakyat Malaysia ketika bersahur bersama nasi. Seandainya kita sukar untuk bersahur, Rasulullah SAW menganjurkan agar tetap mengambil sebiji kurma ataupun memadai dengan seteguk air untuk mengisi perut.

Antara menu sahur yang menjadi kegemaran rakyat Malaysia adalah :

Telur masin adalah telur yang diawet dengan menggunakan air garam bagi mengekalkan ketahanannya. Jenis telur masin yang paling popular adalah dari telur itik. Telur masin perlu direbus dahulu sehingga masak sepenuhnya dan dihidangkan bersama nasi yang panas. Telur masin adalah makanan yang amat popular ketika sahur.

Pekasam merupakan makan tradisi turun temurun yang asalnya dihasilkan secara sampingan disebabkan lebihan ikan dari hasil tangkapan di sawah,sungai dan juga tali air. Biasanya ikan pekasam dibuat dari ikan air tawar seperti puyu,sepat,lampan dan lain lain lagi. Ikan pekasam perlu diperap bersama beras yang telah digoreng dan ditumbuk halus berserta dengan asam garam. Ikan pekasam sesuai dijadikan lauk bersahur kerana aromanya sahaja mampu membuat anda terliur. Pekasam sedap di goreng bersama cili padi dan bawang.

Bagi yang gemar memakan buah-buahan yang kering, acar merupakan salah satu hidangan yang sesuai untuk anda ketika bersahur. Acar buah selalunya dihasilkan dari buah campuran iaitu kismis, prune, kana, kurma, buah pala, jeruk mangga dan pelbagai jenis variasi buah-buahan. Ia perlu dicampur bersama bawang kecil, bawang putih dan juga halia. Acar buah perlu di masak dengan cili giling, cuka, garam dan gula. Rasanya dapat membangkitkan selera sahur anda kerana ia sesuai dimakan bersama dengan nasi.

Sambal bilis kering ini merupakan salah satu menu yang menyelerakan bagi mereka gemar makanan yang pedas. Sama seperti sambal tumis biasa cuma ia perlu dimasak sehingga menjadi kering dan juga boleh dimasukkan bersama bahan yang lain seperti tempe dan kacang goreng. Sambal bilis kering tahan agak lama jika anda menyediakan ia dengan cara yang betul. Sedap dimakan bersama nasi panas, ia akan menjadi satu menu yang istimewa ketika bersahur.

Bagi sesiapa yang tak pernah mencuba sambal hitam Pahang ini, serius anda memang rugi. Antara bahan utama sambal hitam pahang ini adalah diperbuat daripada buah belimbing buluh. Tiada belimbing buluh maka tak jadi sambal hitam. Belimbing buluh perlu direbus tanpa air di atas api yang sederhana sehingga warna menjadi kehitaman. Setelah siap direbus, anda perlu menumis bawang,cili kering kisar dan ikan bilis sehingga naik bau. Masukkan belimbing buluh tadi dan kacau sehingga sebati. Dengan rasa pedas dan masam, ia mampu membangkitkan selera makan anda di waktu sahur.

Jangan pandang sebelah mata resepi yang simple ini. Ikan bilis yang digoreng bersama kicap ini dirampai dengan bawang dan juga cili. Amat enak dimakan dengan nasi putih yang panas. Ikan bilis perlu dicuci sehingga bersih dan dibiarkan kering supaya apabila digoreng nanti ia tidak akan menjadi keras dan liat. Jika anda pandai menggoreng, ikan bilis akan menjadi ranggup dan amat enak dimakan. Pemilihan ikan bilis juga amat penting untuk membuat masakan ini.

Menu yang paling ringkas dan senang disediakan. Untuk menyedapkan lagi sardin dalam tin anda perlu menumis hirisan bawang, cili kering dan air asam jawa. Ia menu sesuai bagi anda yang gemar makan lauk yang berkuah. Sambal sardin juga sedap dicicah bersama roti putih dan juga nasi. Ia sesuatu hidangan yang amat ringkas dan juga salah satu menu yang popular ketika bersahur.

Ayam masak kicap memang menjadi lauk yang sinonim dalam dunia masakan. Salah satu sebab kenapa masakan ini amat digemari oleh kebanyakan orang adalah ia mudah dimasak dan sedap. Selain dari itu ia boleh dimakan oleh kanak-kanak kerana rasanya manis dan tidak pedas. Anda perlu menggoreng ayam dahulu, kemudian masukkan bawang dan kicap. Gaul sehingga rata dan sedia dihidangkan bersama nasi putih.

Lengkap dengan rasa masam dan masin, menu ini juga menjadi menu kegemaran ketika sahur. Rasa seperti berada di kampung halaman apabila menikmati juadah ini. Resepi ia amat mudah sekali, hanya perlukan bawang, cili dan air asam jawa untuk dijadikan kuah. Menu ini juga amat mudah dan cepat dimasak. Boleh dimakan bersama nasi dan juga sambal untuk menambah selera makan bagi yang gemar masakan pedas.

Menu kegemaran rakyat Malaysia paling mudah dan senang. Teringat tentang kesusahan mak ayah di kampung yang bersusah payah membesarkan kita. Betapa rahmatnya sesetengah keluarga kalau dapat makan nasi kicap telur goreng ini. Wahai anak-anak, ingatlah jasa ibubapa anda. Hubungi dan pulang ke kampung menikmati sahur bersama ibubapa yang tercinta. Tanpa kasih sayang, restu dan doa mereka, siapalah kita pada hari ini.

Selamat menyambut Ramadhan al Mubarak dari team iluminasi, semoga kita semua dapat meningkatkan amal ibadat dan memperolehi keberkatan pada bulan yang mulia ini. Banyakkan bersedekah dan membuat kebaikan sepanjang Ramadhan ini.


Etika Meja Makan Bermula Dari Didikan Ibu Bapa

Dia terpaksa mengambil dua shif waktu kerana shif petang kekurangan pekerja akibat cuti sakit. Dah hampir 11 jam Shima bekerja membuatkan badannya hampir hendak luruh rasa tulangnya.

Masuk satu keluarga dengan anak dua berlari berkejar abang dan adik perempuannya, yang agak Shima, baru hendak mencecah empat tahun. Ada tempat kosong di satu sudut lalu mereka sekeluarga pun duduk.

Abangnya berkejar-kejar mengacau adiknya sehinggalah ibunya marah, lalu diangkat anak perempuannya itu ke atas meja supaya abangnya berhenti mengejar.

"Kak, minta maaf kak. Minta tolong turunkan anak kakak dari atas meja," pohon Shima. "Takut kotor meja, orang lain nak makan. Lagipun dia berkasut tu."

"Kau siapa nak ajar aku macam mana nak jaga anak aku sendiri?" balas wanita itu dengan muka masam mencuka. "Customer is always right."

"Bukan niat nak mengajar kak. Meja tu kan dikongsi, luar sana baru habis hujan, kasut anak puan pula mesti basah," kata Shima, tenang sahaja.

"Dah kau nak aku biar dia berlari?" tanya si ibu dengan muka marah sementara suaminya hanya menggelengkan kepala. Kepada siapa ditujukan tak tahu lah.

"Bukan kak, saya takut anak kakak tu dari kecil dah diajar suka duduk di atas meja, bila besar nanti dia nak pulak kerja menari atas meja sebab dah biasa dari kecik," kata Shima, lalu menghilangkan diri ke dapur.


4 tips tingkatkan kemahiran matematik bagi pelajar

Matematik merupakan salah satu subjek pembelajaran yang paling penting dalam kehidupan di sekolah, universiti mahupun kehidupan seharian kita. Banyak perkara dan ilmu matematik yang dapat diaplikasikan dalam kehidupan seharian kita. Bermula daripada tambah dan tolak sehinggalah kepada ilmu tentang algebra dan sebagainya, ilmu matematik sudah pasti akan membuatkan kehidupan kita menjadi lebih mudah. Ilmu ini juga memberi manfaat kepada kita. Dengan adanya ilmu matematik, kita tidak akan mudah terpedaya dengan orang lain.

Bermain merupakan satu proses pembelajaran yang menarik dan tidak membosankan. Bagi seorang kanak-kanak, pastinya satu perkara yang sukar untuk ibu bapa menyuruh mereka untuk belajar sepanjang masa. Oleh hal yang demikian, cara ini merupakan cara yang paling efektif. Berikan anak-anak anda bermain permainan yang berunsurkan pendidikan terutamanya matematik. Anak anda akan berasa seronok dan secara tidak langsung, kebolehan matematik mereka akan meningkat. Sebagai seorang dewasa, anda juga boleh mempraktikkan cara ini.

Membaca dan melihat sepintas lalu nota sebelum masuk ke kelas matematik merupakan satu perkara yang amat penting. Matematik merupakan satu pembelajaran yang melibatkan pengiraan dan penggunaan otak yang sangat tinggi. Hal ini akan menjadikan anda berasa cepat penat dan mengantuk apabila berada di dalam kelas. Oleh itu, sekiranya anda melakukan pembacaan ringan dan melihat apa yang anda akan pelajari di dalam kelas pada hari ini, otak anda tidak akan mengalami 'kejutan' dan ia membuatkan mindset anda berasa lebih bersedia untuk mempelajari topik yang baru pada hari ini.

Paksa diri, bukan manjakan diri. Ayat ini memberi makna bahawa kita perlulah sentiasa mencabar diri sendiri dengan perkara-perkara yang baru. Mulakan latihan dengan soalan yang mudah, dan secara perlahan-lahan teruskan membuat latihan yang lebih susah. Amalkan latihan matematik secara konsisten dan berterusan supaya anda bersedia dan mengusai setiap topik dengan baik. Matematik merupakan subjek yang menggunakan kemahiran berfikir dan mengira, oleh itu, latihan yang banyak akan membuatkan anda lebih selesa untuk menjawab soalan-soalan yang sukar.

Matematik merupakan satu ilmu yang tidak dapat dipisahkan dari kehisupan seharian kita. Hampir setiap perbuatan kita mempunyai kaitan dengan pengetahuan matematik. Tamsilnya, ketika anda hendak membeli barang, anda pasti akan menggunakan kemahiran mengira untuk memastikan barangan yang hendak dibeli cukup dengan bajet anda. Oleh hal yang demikian, cuba untuk mempraktikkan kemahiran ini setiap masa di mana jua. Uji diri anda untuk mengira jumlah harga yang hendak dibeli di pasaraya sebelum anda membawa barangan tersebut ke kaunter. Melalui perbuatan ini, anda akan terbiasa dengan proses pengiraan sekaligus akan mempercepatkan kemahiran anda unutk mengira kerana data-data tersebut telahpun tersimpan di dalam memori anda.


Pengalaman Tuntutan Teknikal di Tribunal Perumahan

Happy dapat kunci rumah baru, tapi bila check, ada defect. Biasa la, kena isi borang defect list, pastu tunggu pemaju baiki. Tapi pemaju lambat baiki sampai da setahun lebih, Setahun lebih tak dapat duduk rumah baru, ansuran bank still kena bayar lepas dapat kunci. Tempoh warranty rumah 2 tahun saja (bukan strata). Bila pemaju saja lambat-lambat baiki, lepas 2 tahun, warranty hilang camtu saj.😡😡

Siapa duduk dekat senang lah, tapi kalau jauh dari Kelantan ke, sabar je lah.

TAPI sebelum failkan aduan, pembeli rumah sila ikut step di bawah dulu ye.

1. Bawa contractor anda, check balik semua defect. Jika ada defect baru, isi borang defect list, bagi pemaju semula. Bagi pemaju tempoh masa untuk baiki. (< 15 hari)

2. Sila catat semua defect dengan teliti dan ambil gambar semua defect. (Ini sangat penting)

3. Minta contractor bagi anggaran harga baiki defect. (Kalau lebih RM50K, kena buat aduan ke mahkamah sivil, bukan tribunal perumahan)

4. Buat 4 salinan gambar, anggaran harga, borang defect list, S&P dan lain-lain. (Sila semak soalan lazim di website tribunal kpkt.gov.my untuk dokumen yang diperlukan)

5. Lepas tu baru pergi tribunal untuk isi borang aduan. Pastikan apabila anda isi borang, jangan MISS satu pon defect ye. Kalau tidak, nanti tak boleh tuntut dengan pemaju di mahkamah tribunal.

6. Staff tribunal akan beritahu apa yang perlu anda buat selanjutnya selepas hantar borang.

Lepas itu tunggu surat dari tribunal untuk tarikh pendengaran @ court hearing (biasanya dalam sebulan) atau check online di website kpkt.gov.my.

*Ada aduan tidak akan diterima tribunal kalau tuntutan adalah hak bersama (common facilities) atau melibatkan legal issues.

1. Hak bersama - Dalam brochure ada tertulis apartment anda dilengkapi kolam renang awam. Apabila apartment siap, tiada kolam renang awam. Pembeli tak boleh buat aduan sendiri di tribunal. Kalau nak juga, kena panggil semua penduduk apartment tu buat aduan. Tapi kl buat kolam renang, kos mesti lebih RM50,000 kan? So, sila buat aduan di mahkamah sivil sebab limit tribunal RM50,000.

2. Legal issues - Rumah dah siap dapat CCC & VP (vacant possesion) tapi anda sebagai pembeli tak boleh nak duduk. Jalan raya tiada, sistem parit tak ada, dan lain-lain. Kes macam ini kena bawa ke mahkamah sivil sebab bidang kuasa tribunal terhad. Bila CCC keluar, maksudnya arkitek (badan professional), majlis bandaran (pihak berkuasa) sudah setuju rumah tersebut boleh diduduki. Something fishy lah kalau CCC dah dapat tapi rumah tak boleh duduk. So, mahkamah sivil saja boleh ambil tindakan terhadap pihak berkuasa dan pemaju.

So, berbalik kepada pengalaman saya, kali pertama ke court tribunal, presiden @ hakim akan tanya dahulu kedua-dua pihak (pembeli dan pemaju) tentang aduan. Lepas tu presiden akan suruh pihak teknikal dari tribunal perumahan sendiri verify balik defect tu.

Kena tunggu sekali lagi. Kali ni surat dari pihak teknikal tribunal untuk beritahu tarikh untuk check rumah anda. Masa pihak teknikal tribunal datang check rumah nanti, pihak pemaju pun akan datang sekali.

Time ni penting defect list tadi, kalau ada defect baru yang tidak terlulis di dalam borang aduan, pihak teknikal tidak mengambil kira. Tugas pihak teknikal tribunal untuk verify aduan pembeli dan membuat anggaran harga untuk baiki defect.

Selepas tu, saya tunggu lagi untuk pihak teknikal siapkan laporan (30-70 hari). Lepas laporan siap, surat tribunal akan sampai ke pembeli utk beritahu tarikh pendengaran utk kali ke -2.

Saya pergi dan dapat claim dalam RM20,000 untuk defect rumah saya. Semasa dalam court, pemaju bertegas untuk baiki defect, tapi saya tidak bersetuju kerana sudah lebih setahun tidak dibaiki, kenapa sekarang baru nak terhegeh-hegeh?

*Artikel ini diterbitkan dan digarap semula dengan kebenaran pengarang sebenar yang berkongsi pengalaman beliau mengenai tuntutan teknikal di Tribunal perumahan.


Pengalaman Kerja Petik Buah di Australia

Catatan pengembaraan bekerja sebagai pemetik buah di Australia ini telah ditemuramah sendiri oleh penulis dengan kenalan penulis mengenai pengalaman beliau bekerja sebagai pemetik buah. Penulis mendapat kebenaran untuk mengulang siar penulisan ini. Semoga bermanfaat kepada kita.

September 2013, aku terbang membawa diri ke Australia, atau negara yang dikenali sebagai  "Land down under" dengan dengan niat untuk kerja sementara di sana, sambil mengosongkan kepala otak aku yang sedikit kusut. Cerita aku ini adalah pengalaman baru yang aku lalui dalam hidup aku yang tak pernah aku sangkakan. Cerita ini menceritakan dari mula aku cari tentang kerja petik buah di australia, kerja di sana, dan hinggalah aku pulang ke tanah air.

Pertamanya, aku tahu mengenai kerja di Australia ini melalui seorang kenalan rakanku yang pernah bekerja di sana. Dia memberitahu bahawa gaji bekerja sebagai pemetik buah boleh mencecah RM15,000 sebulan, tapi aku kurang percaya. Gila. Dengar macam mustahil. Kalau betul, kenapa berita ni baru saja aku dengar?

Tapi tak dinafikan memang terlintas dalam hati ada niat nak cuba untuk ke sana. Tak cuba, tak tahu. Mana taknya, aku masih muda, masih kuat, darah muda la katakan, dan aku pula memang betul-betul tak ada apa nak dibuat ketika tu. Tambahan pulak gaji boleh mencecah RM15 ribu, siapa tak tertarik kan? Kerja di Malaysia 15-20 tahun pon belum tentu boleh dapat gaji macam tu. Boleh jalan-jalan kat sana lagi. Memang tergugat iman aku.

Jadi aku cuba search tentang kerja ini. Aku google saja "petik buah di Australia", berderet yang keluar. "Memang legitlah rupanya kerja ni," kata aku dalam hati. Setelah satu persatu blog aku baca, aku mendapat sedikit sebanyak info tentang kerja ini. Kebanyakan blog lebih kurang sama saja.

Menurut blog-blog tersebut, gaji memang boleh mencecah RM15,000 sebulan. Bergantung kepada jenis kerja yang dibuat. Kerja petik buah ini ada dua kategori, dan juga dibayar dengan kiraan berlainan. Yang pertama ialah secara kontrak iaitu dibayar bergantung kepada jumlah bin yang dipetik. Satu bin dibayar lebih kurang $60 (RM203). Bayaran tak sama, mengikut jenis buah dan tempat kerja.

Yang kedua pula secara hourly atau dikira jumlah jam bekerja. Biasanya gaji hourly adalah di antara $13 ke $15 mengikut tempat dan pengalaman. Contohnya, jika kerja 8 jam sehari, akan dibayar $104, tak kira banyak mana buah yang dipetik, gaji tetap sama dikira mengikut jam.

Jadi, kalau kerja 8 jam sehari, selama 30 hari tanpa cuti, dan dibayar $13 sejam, berapa gaji sebulan?

8 jam x 30 hari x $13 = $3120 (RM10,608)

Bagi aku, kalau tak dapat RM15,000 pun, RM10,000 pun dah sangat banyak. Bayaran gaji pula akan dibayar seminggu sekali, oleh kontraktor (boss). Oh ya lupa nak bagi tahu, bila kerja di sana, anda bekerja di bawah kontraktor, dan kontraktor pula hanya menyediakan pekerja kepada peladang di sana. Jadi susur galurnya seperti ini :

Maksudnya, peladang akan membayar gaji kepada kontraktor, dan kontraktor akan membayar gaji kepada kita. Agen sudah tidak ada kena mengena dalam dalam cerita ini. Tugas agen hanya membekalkan pekerja kepada kontraktor.

Untuk lokasi kerja, ia mengikut musim. Di seluruh Australia terdapat beratus kawasan yang menawarkan pekerjaan seperti ini. Tapi aku hanya ceritakan beberapa tempat di Victoria sahaja. Kebiasaanya di Swan Hill, Robinvale, Shepparton dan banyak lagi, semua ni berada dalam negeri Victoria. Kawasan ini agak jauh dari Melbourne, seperti Swan Hill mengambil masa 5 jam 30 minit dari Melbourne.

Bagi tempat tinggal, biasanya rumah-rumah disediakan berdekatan dengan tempat kerja. Seorang dikenakan bayaran sebanyak $70 untuk seminggu. Tempat tidur tidak diberitahu sama ada seorang sebilik atau kongsi. Dalam otak aku, mungkin kongsi lah kot. Tak kisahlah, janji boleh tidur. Mengikut gambar-gambar di blog, rumahnya lengkap dengan tilam, tempat masak, oven, microwave, peti ais, kipas, dan mesin basuh. Itu sudah lebih daripada cukup bagi aku.

Bagi kenderaan pula, jika rumah dengan ladang dekat, boleh lah berjalan kaki sahaja. Tetapi jika jauh, akan dihantar oleh kontraktor, atau boleh tumpang housemate atau rakan sekerja yang ada kereta, hanya bayar $3-$5 kepada tuan kereta. Dia akan hantar dan ambil kerja. Semua tu akan diatur bila dah sampai sana.

Untuk makanan pula, seminggu sekali pekerja akan ke bandar untuk membeli barang dapur dan sebagainya. Masak sendiri. Mengikut kajian aku, banyak kedai-kedai yang menjual barangan halal di sana kerana ramai orang Islam kat sana. Jadi tak ada masalah tentang makanan, dan ini mungkin hal paling penting bagi kita sebab kita beranggapan tak ada barang mentah halal di negara matsaleh. Malah, makanan yang ada kat Malaysia pon ada di sana seperti Maggi, petai, sardin, kicap semuanya ada di sana. Tak rasa macam tinggal di oversea pon.

Okay, aku dah selesai research. Juga aku dapat info, rupanya ramai orang Malaysia yang dah ke sana dan  kerja serta ada yang dah menetap 5 tahun di sana, dan tak mahu pulang, sebab dah selesa di sana. Ramai di antara mereka yang pergi kerana nak bayar hutang PTPTN, yang nak kumpul duit kahwin, yang nak simpan modal buat bisnes, dan juga pesara yang masih kuat bekerja, tapi mahukan duit lebih.

Biasanya kalau nak pergi bekerja di sana, ada khidmat agen. Bayaran yang dikenakan biasanya di antara RM3000 hingga RM4500. Bagi mereka yang tak ada pengalaman dan tak ada rakan di Australia, banyak mengambil khidmat agen ini. Tapi ramai juga yang kena "kencing" oleh agen-agen sendiri. Yang ini aku tak mahu komen sangat, sebab ada agen yang jujur dan ada yang tidak. Pandai-pandailah gunakan akal fikiran yang Allah bagi. Kalau lurus bendul, pergi kedai runcit pun boleh kena tipu kan? Disebabkan aku mempunyai seorang adik yang sedang belajar di Melbourne, jadi aku pergi sendiri. Lagipun aku jenis lone ranger. Hehe.

26 September 2013, aku selamat berangkat ke Melbourne, Australia. Flight ke Melbourne dari KLIA mengambil masa 8 jam. Sesampai aku di Melbourne, lebih kurang pukul 11.30 malam waktu di sana. Adik aku menjemput aku di Southern Cross station, lebih kurang macam KL Sentral. Satu impian hidup aku telah tercapai. Jejak kaki di negara orang putih. Sejuk masih boleh tahan, tapi perlu pakai pakaian tebal. Kalau tak, menusuk ke tulang.

Beberapa hari di Melbourne, dipendekkan cerita, aku terjumpa dengan junior ketika aku di sekolah menengah. Cerita punya cerita, aku memberitahu yang aku datang untuk bekerja, dan kebetulan dia pon memang ada plan nak pergi bekerja petik buah, cuma tunggu final exam habis. Alhamdulillah, rezeki aku. Alang-alang aku ikut saja dia, tak perlu aku gunakan khidmat agen lagi. Tamat exam, aku pun ikut junior aku bersama-sama pergi ke Swan Hill untuk bekerja sebagai pemetik buah. Perjalanan dari Melbourne dengan menaiki kereta api memakan masa selama 5 jam 30 minit. Sesampai aku di stesen keretapi Swan Hill, aku dijemput kontraktor aku yang berasal dari Vietnam. Aku dibawa ke rumah yang mana aku akan menghabiskan beberapa bulan di situ.

Ketika sampai di rumah pekerja, aku bersyukur kerana terdapat ramai pekerja dari Malaysia. Juga ada dari Hong Kong, Taiwan serta Indonesia. Tak kekok rasanya, rasa macam masih di Malaysia pun ada. Rumah yang aku duduk tu ada lebih kurang 10 orang, aku kongsi bilik dengan junior aku tu. Besar juga rumah dia. Memang selesa, semua kelengkapan cukup. Kalau korang pernah dengar atau baca cerita kerja di Australia dan tempat tinggal macam bangla, mungkin cerita itu dah ditokok tambah, atau memang nasib pencerita itu tak baik.

Dan disitu ada dua dapur, dan beberapa peti ais, yang diasingkan. Satu untuk non-muslim, dan satu lagi untuk kami muslim. Jadi tak risau la pasal makanan tak halal bercampur atau tak. Aku diterangkan oleh kontraktor tersebut dan diberitahu segala yang aku perlu tahu, dan aku bermula kerja keesokan harinya.

Kalau korang tengok gambar kat atas, ini lah pemandangan di sebuah kawasan ladang di sana. Macam sawah pun ada. Setiap petak ladang tu pemiliknya berlainan. Rumah-rumah yang korang nampak tu sama ada itu rumah pekerja atau rumah tuan ladang. Kawasan ini lebih kurang macam kampung sikit la, tak banyak rumah. Jadi jangan ingat kalau kerja kat sana korang akan duduk kat bandar pulak. Siapa yang tinggal di kawasan sawah padi contohnya di Kedah, mesti dah biasa dengan kawasan macam ni.

Bermulalah hidup baru aku sebagai pemetik buah. Aku bekerja di ladang stone fruit, iaitu buahan seperti pic, nektarin, plum dan aprikot. Terus terang, kerjanya tidak lah susah mana pun. Boleh kata senang lah bagi aku. Tapi, mungkin tak sama bagi orang lain. Tapi ia bergantung juga kepada tuan ladang. Kalau dia strict, stress sikit lah. Kalau dia jenis relax, memang syok lah. Tuan ladang yang aku bekerja itu sangat lah baik, kiranya tak selalu marah, cuma kena buat kerja dengan baik. Kalau buat salah, akan diajar. Cuma jangan pijak kepala.

Musim petik buah adalah musim bunga, walaupun belum tiba musim sejuk, cuaca tetap sejuk, kiranya pukul 12 tengahari aku masih pakai sweater. Rutin harian kami di ladang sama, bangun pagi, solat, sarapan, dan pegi kerja. Waktu mula kerja pula bergantung pada musim. Kalau musim sejuk, 7.30 baru matahari terbit, mula kerja lambat sebab matahari terbit lambat, gelap susah nak buat kerja. Kalau musim lain selain sejuk, biasanya matahari terbit awal, tambah-tambah lagi musim panas, seawal 6.30 pagi dah mula kerja.

Kontraktor aku ni mengendalikan beberapa buah ladang di kawasan tu. Sebelum aku betul-betul diambil bekerja, aku perlu dipantau terlebih dulu sama ada aku boleh bekerja atau tidak. Dia letakkan aku di ladang yang paling baik tuannya. Kalau tak okay cara kerja aku, dia akan bagitahu, supaya aku boleh betulkan dan diberi peluang beberapa hari. Tapi kalau tak boleh jugak, bye-bye lah jawabnya. Alhamdulillah kerja aku okay.

BERSAMBUNG BAHAGIAN 2 : Lelaki ini kongsi pengalaman kerja petik buah di Australia - Bahagian 2


Budaya Membaca Sebagai Alat Penyatu Paduan Orang Malaysia

Pada 26 haribulan Mei ini Pesta Buku Serigala kembali lagi dengan gimik jualan bufet buku sekotak RM70 dan RM100. Saya tukarkan nama sebenar kepada Pesta Buku Serigala kerana ini bukan untuk tujuan promosi, cuma berkongsi sedikit pandangan. Saya namakan pesta buku Serigala sebagai PBS.

Saya memang suka ke PBS. Agak mudah dapat buku murah khasnya novel yang saya gemari di situ tetapi ada sesuatu yang selalu mengganggu saya bila saya ke situ.

Saya memang boleh nampak PBS adalah satu acara yang penyertaannya melibatkan semua kelompok golongan. Dibandingkan dengan Pesta Buku Antarabangsa KL (PBAKL) yang baru saja tamat, nampak dominan pengunjung berbangsa Melayu di PBAKL.

"Adakah PBS lebih mencerminkan suasana Malaysia berbanding PBAKL?" fikir saya setiap kali. "Kenapa PBAKL tidak dapat sambutan dari pelbagai kaum?"

PBS adalah pesta buku yang majoritinya buku overstock penerbit antarabangsa yang dicetak melebihi permintaan. Buku-buku yang anda beli di PBS adalah lambakan stok berlebihan, oleh sebab itulah buku di situ mampu dijual pada harga tidak masuk akal.

Sementara itu, majoriti buku di PBAKL pula walaupun nama rasminya terkandung perkataan "antarabangsa" sebenarnya lebih ke arah pasaran lokal dari penerbit tempatan berbahasa Melayu. Satu masa dulu memang banyak penerbit luar negara menyertai PBAKL tetapi akibat kesan kekurangan jualan serta respon pelanggan kita yang kurang membeli, penerbit luar akhirnya boleh dikatakan pupus dalam aturcara PBAKL.

Saya cuma risau melihat seolah wujud sempadan perbezaan bahasa yang agak ketara di situ. Maksud saya, pengunjung PBS kelihatan lebih harmoni dari segi komposisi kaum kerana penjualannya lebih fokus kepada penjualan buku berbahasa Inggeris.

PBAKL pula lebih fokus kepada pasaran untuk orang Melayu, apatah lagi kerap dibuat di bangunan PWTC. Persoalan saya setiap kali adalah - mengapa kurangnya minat orang bukan Melayu dalam membeli naskah terbitan Bahasa Malaysia?

Jika anda penggemar buku, adakah PBS sebenarnya mencerminkan keseimbangan kaum yang lebih bersifat neutral? Adakah PBS lebih bersifat "Malaysia" berbanding PBAKL yang didominasi penerbitan Melayu?

Sebagai pelanggan, apa pula pandangan anda jika pihak yang bermotifkan perniagaan dan keuntungan seperti PBS dibenarkan menyertai PBAKL? Adakah itu sesuatu yang perlu dipandang sisi positif atau negatif?

Bercakap dari perspektif sebagai seorang pengguna, pasti amat berbeza penerimaan kita bila kita mampu beli sekotak buku pada harga RM70 sedangkan di PBAKL kebanyakan penerbit perlu menjual buku pada kadar 3 buah dengan harga RM50.

Dari perspektif penerbit pula, mampukah peniaga dan penerbit buku kita yang menggunakan medium Bahasa Malaysia bersaing dengan penerbitan luar dalam pasaran yang lebih terbuka atau penerbit tempatan masih lagi perlu PBAKL dikekalkan dalam format sedia ada untuk membantu mereka dari segi jualan dan penghasilan karya?

Ini soalan besar saya kali ini; perlukah satu acara yang lebih mirip kepada gabungan 'PBAKL + PBS' diwujudkan untuk menggantikan format PBAKL sedia ada dalam membantu menggalakkan penyertaan semua kaum ke PBAKL serta menambah minat masyarakat untuk membaca?

Akhir sekali, bagaimana pula jika ada pihak lain yang merasakan PBAKL patut terus kekal dengan agenda sedia ada? Terus membantu mengangkat penerbitan dan karya orang Melayu, kerana tanpa usaha membantu memasarkan karya-karya tempatan, memang amat mudah karya orang tempatan kita ditelan arus globalisasi bahan bacaan.

Perlukah PBAKL terus kekal fokus mempromosikan karya Bahasa Malaysia kerana bahasa rasmi negara kita Bahasa Malaysia? Tepuk dada, tanya poket.


5 Makhluk Laut Dalam Paling Pelik Yang Patut Anda Kenal

Laut juga mengandungi berjuta-juta spesis hidupan yang hidup sama ada di air atau permukaan lantai laut yang sangat dalam. Apabila dilihat hidupan-hidupan di dalam laut dan dibandingkan dengan hidupan lain yang selalu kita lihat di hutan, sungai dan tasik, memang terpapar benar perbezaan rupa parasa makhluk-makhluk tersebut yang hidup dalam suasana gelap, kerana cahaya suria hanya mampu mencecah sehingga 1000 meter kedalaman laut.

Maknanya, ada banyak hidupan di bumi ini yang tidak pernah merasai kehangatan bahang mentari seumur hidupnya. Berikut adalah 7 hidupan laut dalam paling ganjil yang menjadi pilihan kami.

Dikatakan pupus tetapi sebenarnya masih banyak yang hidup, penemuan goblin shark pertama berlaku pada tahun 1985. Pada tahun 2003, beratus ekor goblin shark ditemui di Taiwan selepas berlakunya gempa bumi.

Mampu membesar sehingga 5 meter, goblin shark duduk di laut dalam dan bergerak mencari makanan dengan menggunakan organnya yang sangat sensitif kepada persekitaran.

Mempunyai perut yang besar, black swallower mampu menelan ikan yang lebih besar dari saiz badan asalnya.

Hanya dijumpa di laut beriklim tropika pada kedalaman lebih 700 meter, black swallower mampu mengembangkan perutnya untuk mencernakan mangsa beliau yang mempunyai saiz dua kali ganda serta berat lebih kali ganda black swallower.

Hidup dalam kedalaman sehingga 1500 meter di bawah laut, memang penemuan frilled shark adalah sesuatu yang amat jarang berlaku.

Dikatakan amat mirip dengan hidupan laut ketika zaman dinosaur tinggal di bumi, frilled shark mampu membesar sehingga 2 meter saiz. Pernah dijumpai di Jepun pada tahun 2007 tetapi mati beberapa jam kemudian selepas dipindahkan.

Bersaiz kecil sahaja sekitar 16 sentimeter, fangtooth fish duduk dalam kedalaman 2000 meter kebanyakannya tetapi juga pernah ditemui pada kedalaman 5000 meter.

Walaupun mempunyai taring yang menakutkan, ikan ini tidak berbahaya kepada manusia. Ikan fangtooth ini mempunyai kitaran hidup yang sama, pada waktu siang akan kekal di bahagian paling dalam kemudian menjelang petang, akan berenang ke atas mencari makan.

Makhluk 'comel' ini adalah makhluk bersifat parasit. Ia akan masuk ke mana-mana badan ikan melalui insang dan kemudiannya akan bertindak memakan lidah ikan tersebut sehinggalah lidah asal ikan itu tercabut. Yang mengerikan, tongue eating louse ini kemudiannya akan menyambungkan badan mereka ke tapak lidah yang sudah dipotong tadi, untuk menjadi lidah baru kepada ikan tersebut.

Yang hebatnya, ikan tersebut mampu menggunakan makhluk tersebut sebagai lidah mereka seperti biasa. Cuma, makanan yang ditelan oleh ikan perlulah dikongsi bersama-sama dengan lidah mereka pula.

Begitulah beberapa contoh yang dapat saya kumpulkan untuk hari ini. Indahnya ciptaan Allah swt. kerana menjadikan bumi yang kita diami ini, cukup banyak rahsianya yang sehingga sekarang, pasti akan ada saja penemuan-penemuan baru yang membuktikan kuasa Dia yang tidak terhingga.


Bagaimana cara untuk meningkatkan daya ingatan anda?

Memori merupakan satu kemampuan untuk manusia menyimpan dan mengingati data-data atau peristiwa penting yang berlaku di dalam kehidupan seharian. Menurut kajian, memori manusia akan meningkat sehingga sampai pada satu tahap iaitu pada usia tua, ia akan mula berkurangan. Oleh yang demikian, gaya hidup dan aktiviti-aktiviti yang dilakukan oleh anda setiap hari memainkan peranan yang penting bagi membantu perkembangan memori anda.

Makanan yang anda makan setiap hari merupakan satu faktor yang amat penting untuk membantu perkembangan memori dan daya ingatan anda. Dalam topik ini, sayur merupakan makanan yang paling sihat untuk otak anda. Kebanyakan sayur-sayuran seperti sayur brokoli mempunyai antioksidan dan sebatian yang membantu melindungi kesihatan otak anda sekaligus merangsang penghasilan sel-sel otak yang baru.

Satu kajian yang dilakukan oleh Universiti Havard menunjukkan bahawa orang yang mendapat tidur yang cukup cenderung untuk menghasilkan idea -idea yang bernas dan berkualiti tinggi. Kajian tersebut berjaya membuktikan bahawa dengan hanya mendapatkan tidur yang cukup sekurang-kurangnya 6 jam sehari, ia dapat memberikan satu impak yang besar dalam penghasilan idea dan kekuatan memori pada keesokan harinya.

Selain itu, proses pertumbuhan otak atau neuroplasticity berlaku semasa seseorang itu sedang tidur. Contoh yang paling tepat dalam hal ini ialah seorang bayi. Seorang bayi akan kerap tidur untuk merangsang otaknya supaya dia mempunyai keupayaan yang lebih baik untuk mengenali corak dalam maklumat baru.

Sekiranya anda jarang mencabar otak untuk mengingati atau melakukan aktiviti-aktiviti yang baru, lama kelamaan keupayaan otak anda akan merosot. Dengan mengenakan rangsangan yang baik dan berterusan kepada otak anda melalui permainan yang mencabar dan menyeronokkan, perkara ini dapat dielakkan. Anda hendaklah mencabar otak anda melalui permainan-permainan yang digelar "brain games" sekurang kurangnya 3 kali seminggu bagi meningkatkan keupayaan memori anda. Anda boleh melawat laman web Lumosity.com bagi memainkan "brain games" secara atas talian.


Wanita Bergaji Enam Angka Ini Berhenti Kerja Untuk Jual Ais Krim Berperisa Pelik

Kim Malek pernah bekerja di Starbucks ketika belajar di kolej sebagai seorang barista, membancuh kopi bagi menyara hidup ketika bergelar pelajar. Selepas tamat belajar dengan segulung ijazah, beliau kembali menyambung pekerjaan dalam jawatan bahagian pemasaran di Starbucks.

Pada ketika itu, Starbucks hanya mempunyai 30 cawangan di seluruh Amerika. Boleh dikira kecil.

Ibu bapa beliau risau kerana merasakan pekerjaan yang beliau perolehi pada ketika itu tidak berapa menjamin masa depan, apatah lagi ketika itu, Starbucks bukanlah sebuah rangkaian kopi yang terkenal.

"Saya hanya mampu kata pada ibu bapa saya, memang saya bekerja dengan syarikat kedai kopi yang tak terkenal, tetapi saya percaya yang Starbucks akan besar satu hari nanti," kata Kim ketika diminta menceritakan pengalaman beliau.

Kim Malek masih lagi teringat bagaimana Howard Schultz, CEO pengasas Starbucks sebelum Starbucks, menjalankan model perniagaannya.

"Saya ketika itu masih bekerja sebagai barista (ketika belajar) dan kami yang di kira sebagai pekerja bawahan pun diberikan peluang untuk bermesyuarat dengan beliau pada ketika itu. Howard memang dari awal lagi model perniagaannya sama, orang ramai, pelanggan dan pekerja nombor satu."

Sambung Kim lagi, "Starbucks pada masa itu yang amat menekankan asas perniagaan adalah orang ramai, membuatkan saya yakin untuk terus kekal dengan Starbucks."

"Setiap kali ibu bapa saya persoalkan kerjaya saya pada masa itu (selepas tamat pelajaran), saya hanya jawab yang saya benar-benar percaya dengan idea dan visi Howard Schultz," kata beliau.

Sekitar 2009, sepupu Kim bernama Tyler Malek, yang baru dipecat kerana 'terlalu baik' untuk jadi penjual kereta, mendapat idea ketika merebus daging di rumahnya. Lemak yang terkumpul hasil rebusan daging itu mempunyai rasa yang unik. Tyler mendapat idea gila; tukarkan rasa lemak daging itu kepada bentuk ais krim.

Tyler menyampaikan idea beliau kepada Kim, yang pada ketika itu sudah berumur 40 tahun dan sedang merangkak mahu memulakan perniagaan sendiri. Kim mempunyai senarai portfolio yang membuktikan beliau adalah pakar pemasaran yang dipenuhi pengalaman bekerja dengan pelbagai syarikat berstatus Fortune 500. Pada ketika itu, Kim berkhidmat sebagai Pengarah Pemasaran syarikat (RED), kelolaan legenda rock, Bono, vokalis kumpulan U2. Kim memang memasang impian untuk mempunyai kedai ais krim sendiri sejak muda tapi impiannya belum pernah dikejar secara serius tetapi situasi pekerjaan beliau ketika itu memaksa beliau mengambil serius idea gila sepupunya.

Idea Tyler memang berbunyi gila; dia menghantar 60 idea resipi ais krim berperisa hati dan sirap mapel, licorice (sejenis gula-gula) dan yang penting, ais krim berperisa sum-sum tulang kepada Kim.

Pada awal 2011, oleh kerana berlaku kelambatan pada proses renovasi kedai mereka, Kim dan Tyler mula berniaga dengan menggunakan gerai tolak, menjual ais krim menggunakan jenama Salt & Straw dengan perasa-perasa ganjil dan bahan-bahan yang wajib diperolehi dari pembekal tempatan Portland.

Perniagaan mereka meletup kerana model perniagaan yang unik menarik minat orang ramai. Ais krim mereka dibuat tanpa ada perisa yang tetap dan dibuat dalam kuantiti yang terhad. Antara perisa yang dah dikeluarkan adalah ais krim perisa ayam belanda berkaramel, bir dan bakon serta ais krim berperisa keju.

Setiap hari tidak ada perisa yang sama dan pelanggan hanya tahu apa jenis perisa yang akan dijual pada hari itu. Itu tidak menghalang pelanggan berbaris panjang untuk membeli, sehinggalah larut malam.

Salt & Straw berhenti menjual menggunakan gerai tolak pada Ogos 2011 dan memulakan perniagaan di premis pertama mereka. Pada April 2012, mereka berjaya membuka cawangan kedua juga di Portland. Cawangan ketiga di Los Angeles dibuka tidak lama kemudian untuk memenuhi permintaan orang ramai di sana.

Salt & Straw akhirnya diangkat sebagai salah satu tempat yang perlu dilawati jika pelancong melawat Portland hanya untuk menikmati keunikan ais krim yang senantiasa berubah-ubah.

Apabila ditanya apa rahsia perniagaan beliau, Kim Malek menyebut yang semua ini bukan datang dengan mudah.

Hanya selepas 15 tahun bekerja dan belajar baru dia berjaya memenuhi impiannya mempunyai perniagaan sendiri. Semua ini katanya berpunca dari pengalamannya bekerja menaikkan Starbucks daripada 30 cawangan kepada lebih 3 ribu cawangan di seluruh dunia.

"Saya masih lagi mengamalkan apa yang saya pelajari dari Starbucks di Salt & Straw. Kami memperkenalkan faedah-faedah yang diberi oleh Starbucks pada pekerjanya; 3 bulan cuti bersalin dan cuti kepada ayah, insurans kesihatan termasuklah untuk pekerja separuh masa dan program untuk melatih pekerja supaya boleh memimpin."

"Kami takut pada awalnya nak perkenalkan faedah-faedah ini kerana kami tak pasti perniagaan kami akan berjaya, tapi kami tetap teruskan kerana pada saya, ini adalah asas kepada perniagaan yang perlu diwujudkan sebagai tapak model perniagaan kami."

Ditanya mengapa beliau begitu berani meninggalkan pekerjaan dengan gaji enam angka bersama Bono, Kim mengakui yang beliau diminta bertukar lokasi ke New York, membuatkan beliau berat hati untuk berpindah. Atas dorongan suaminya, beliau mula serius hendak memulakan perniagaan ais krim sehingga sanggup mengeluarkan wang 401K beliau (seperti KWSP di negara kita) kerana gagal mendapatkan pinjaman untuk perniagaan.

Ketika masih lagi meniaga menggunakan gerai, salah seorang wartawan Wall Street Hournal meminta kebenaran untuk melakukan reviu terhadap ais krim mereka, yang  kemudiannya diterbitkan dalam suratkhabar berprestij itu.

Tidak lama selepas itu, Kim mendapat panggilan dari O Magazine milik pengacara televisyen terkenal dunia, Oprah Winfrey untuk dimasukkan ke dalam salah satu segmen dalam majalah O. Semenjak itu seluruh Amerika tahu tentang keunikan ais krim Salt & Straw ini.

Bermula dari situ, nasib Salt & Straw berubah dengan barisan panjang pelanggan beratur dengan sabar, menjadi sesuatu pemandangan yang sinonim dengan model perniagaan mereka."Di Starbucks, jika ada pelanggan beratur, itu menandakan servis kami tak cukup bagus, tapi saya terpaksa terima dengan jumlah pekerja yang ada, Salt & Straw belum mampu mengambil tahap kecekapan sama seperti Starbucks lagi," kata Kim.

Semua bahan-bahan dalam ais krim mereka dibeli daripada pembekal-pembekal tempatan yang membantu mencipta hubungan rapat di antara Salt & Straw serta komuniti di situ.Ini membuatkan Salt & Straw kini menjadi salah satu ikon wajib dilawati di bandar Portland, Oregon untuk menikmati keunikan rasa ais krim yang besar kemungkinan janggal untuk didengari.


Tarif insurans kenderaan bagi wanita dijangka lebih murah bermula Julai 2017

Kita perlu sedia maklum, mulai 1 haribulan Julai 2017, sistem perlindungan insurans kenderaan di negara kita tidak lagi dikawal oleh kerajaan seperti sebelum ini. Melalui sistem baru liberalisasi tarif yang dilakukan, pihak penyelia insurans atau takaful kini bebas menentukan harga insurans yang wajib dibayar oleh pemilik-pemilik kenderaan Malaysia.

Tetapi usahlah kita memandang tindakan ini sebagai satu tindakan negatif kerana jika kena caranya, ada kemungkinan kita boleh mendapatkan jumlah perlindungan kenderaan yang lebih baik pada harga yang lebih rendah.

Oleh kerana sebelum ini kadar ditetapkan oleh kerajaan, kini tarif insurans akan ditentukan oleh satu kaedah yang mengambil kira risiko pemilik kenderaan berdasarkan profil sedia ada. Ini adalah syarat baru kaedah pengiraan tarif yang diperkenalkan melalui Bank Negara dan semua pemilik kenderaan akan memilik profil risiko yang berbeza.

Terdapat beberapa faktor yang akan menentukan nilai premium sesebuah kenderaan yang perlu dibayar iaitu;

Akan wujud perbezaan di antara kadar pemilik lelaki dan pemilik wanita.

Pemilik kenderaan yang berumur lebih tinggi berkemungkinan perlu membayar lebih tinggi

Setiap model kereta akan dikelaskan mengikut tahap keselamatan yang dipasang serta kadar kos yang perlu ditanggung jika berlaku kemalangan

Jika pemilik pernah terlibat dengan sebarang proses tuntutan akibat kecuaian sendiri, ini memungkinkan nilai premium akan naik. Begitu juga jika pihak ketiga pernah melakukan tuntutan ke atas insurans kita, ini juga mungkin akan menyebabkan premium menjadi lebih mahal.

Selama ini, jenis pekerjaan tidak menjadi faktor dalam pengiraan insurans kenderaan, selepas dasar liberalisasi ini setiap pekerjaan pemilik akan diletakkan di dalam kategori mengikut risiko pekerjaan

Mereka yang tinggal di kawasan berisiko tinggi kes kecurian kereta perlu membayar kadar perlindungan yang lebih tinggi berbanding mereka yang tinggal di kawasan berisiko rendah

Dalam sistem baru ini, tujuan kenderaan dibeli juga akan diambil kira kerana faktor risiko setiap kenderaan berbeza. Ada van yang dibeli untuk memandu keluarga dan ada van yang diguna khas sebagai penghantar barangan peniaga, jadi kedua-dua van tidak akan mempunyai profil risiko yang sama.

Jika selama ini kita tidak ada banyak pilihan dalam menentukan jenis perlindungan, dengan pengenalan kaedah ini yang sebenarnya sudah digunapakai di banyak negara lain, penyelia insurans boleh memperkenalkan pakej mengikut apa yang kita kehendaki, sesuai dengan permintaan kita.

Sebagai contoh; selama ini penyelia insurans hanya melindungi alat ganti asas yang datang dari kilang pengeluar. Mana tahu dengan sistem baru ini, kita diberi opsyen untuk memilih bagi melindungi rim sukan kereta kita yang bukan alat ganti standard. Ini hanyalah sebagai contoh ye.

Seorang pemandu/pemilik yang mengamalkan pemanduan selamat serta tidak terlibat dalam kemalangan kerana kecuaian sendiri akan mendapat kadar premium yang lebih rendah berbanding mereka yang suka memandu secara bahaya hingga mengakibatkan kemalangan.

Tidak ada pihak yang suka mengeluarkan wang, tetapi pembelian insurans di negara ini diwajibkan bukan sekadar untuk menanggung kerugian kita, tetapi untuk menanggung kerugian orang lain jika kita adalah punca kerugian mereka. Jadi ubahlah etika pemanduan anda bagi merendahkan profil risiko anda. Insiden seperti saman juga besar kemungkinan akan menjadi antara faktor dalam menentukan profil risiko kita sama ada tinggi atau rendah.

Kepada mereka yang perlu memperbaharui cukai jalan selepas 1 haribulan Julai nanti, anda perlu ingatkan diri anda yang selepas liberalisasi tarif insurans ini, kita sepatutnya boleh mendapatkan beberapa pilihan yang kita rasakan baik sebelum kita perlu membuat keputusan untuk memilih.

Jadi seeloknya ketahui dahulu apa profil risiko anda dan dapatkan sebut harga dari beberapa syarikat serta bandingkan terlebih dahulu apa yang mereka tawarkan. Lihat apa faedah tambahan yang ditawarkan dalam pakej yang disediakan serta ketahui dengan jelas apa yang dilindungi serta kondisinya.

Saya berharap kita semua dapat jadi pengguna insurans kenderaan yang bijak serta dapat membuat keputusan yang tepat, kerana dengan sistem baru ini, anda adalah penentu kepada apa yang anda perlukan.


Inilah 8 Pekerjaan Manusia Yang Bakal Digantikan Dengan Robot

Bayangkan suatu masa nanti, peranan robot bukan sahaja dalam bentuk mesin fotostat tetapi mereka bakal mengambil alih tempat anda membuat kerja-kerja pejabat. Jom semak senarai pekerjaan yang semakin dimonopoli oleh robot.

Kewujudan laman web dan aplikasi seperti Expedia, Airbnb dan AirAsiaGo menyebabkan khidmat agen pelancongan kian dilupakan bagi membuat tempahan hotel dan tiket penerbangan. Dengan kemudahan teknologi ini juga, anda boleh memilih pakej pelancongan yang ditawarkan mengikut kehendak dan kemampuan. Ternyata, perjalanan anda menjadi lebih mudah tanpa perlu membuat janjitemu terlebih dahulu. Bukan itu sahaja, anda juga mempunyai masa yang lebih fleksibel untuk merancang perjalanan anda lebih awal dan berpeluang untuk menukar fikiran.

Kecanggihan teknologi menyebabkan tugas operator komputer lupus ditelan zaman. Kini terdapat pelbagai jenis perisian yang direka khas untuk membaiki komputer yang bermasalah secara automatik. Bukan itu sahaja, telefon atau laptop yang rosak atau gagal berfungsi dengan baik juga dapat dikesan dengan pantas dimana manusia pun tidak mampu lakukan.

Pernahkah anda terfikir yang tuntutan insuran anda akan menjadi lebih mudah jika menggunakan mesin? Ini bukan sebuah rekaan ilusi semata-mata - sebuah syarikat Jepun bernama Fukoku Mutual Life Insurance pernah menghebahkan untuk menggantikan pekerja mereka dengan 'artificial intelligence' bagi mempercepatkan proses tuntutan.

Percayalah, robot peguam pertama telah pun dicipta yang berfungsi menyelesaikan isu denda parkir dan penerbangan yang lewat. Lebih menarik lagi, penciptanya, Joshua Browder tidak mengambil sebarang bayaran bagi servis tersebut. Dengan hanya bercerita masalah anda di ruang sembang, robot berkenaan telah memenangi sebanyak kira-kira 160,000 sebutan kes tiket parkir sejak dilancarkan pada tahun 2016. Turut diramalkan jika dengan penggunaan lebih 250,000 kali, robot tersebut mampu mengambil alih bidang perundangan manusia.

Sebelum zaman internet berkembang pesat, masyarakat lebih selesa menggunakan khidmat posmen untuk sebarang tujuan surat-menyurat rasmi mahupun menghantar surat peribadi atau kad raya sebagai tanda ingatan. Kini, ianya sudah lupus kerana sebarang urusan rasmi dibuat secara atas talian menggunakan emel, media sosial dan sebagainya.

Tidak dinafikan kewujudan Uber dan GrabCar merupakan inovasi besar dalam industri pengangkutan sehingga para pemandu teksi berasa terkesan dan hilang punca pendapatan. Dalam hal yang lain, kereta yang boleh bergerak sendiri tanpa pemandu juga sudah mula diperkenalkan dan sedang dalam fasa ujikaji. Malah, Singapura sudah mula mencuba kenderaan sebegitu yang diberi nama nuTonomy di atas jalan raya. Untuk pengetahuan, nuTonomy menggunakan data pancaindera yang diprogramkan seperti radar, GPS dan komputer bagi mengesan dan memahami keadaan sekeliling. Namun, isu keselamatan merupakan faktor utama yang menjadi perdebatan sehingga projek ini tertangguh dan tidak dilancarkan secara rasmi sehingga kini.

Bukan sahaja kereta, malah kapal terbang 'pandu sendiri' juga sedang dalam proses untuk dilancarkan. Baru-baru ini, Amerika Syarikat telah mencipta dan mencuba robot juruterbang iaitu Aircrew Labor In-Cockpit Automation System (ALIAS). Tugas ALIAS dibantu oleh sebuah kamera yang akan mengamati suis dan meter di dalam kapal terbang. Malah, ALIAS juga mempunyai lengan untuk mengawal pendikit. Tujuan penciptaan ALIAS adalah bagi memudahkan juruterbang untuk fokus kepada perkara lain contohnya memperolehi maklumat.

Sebuah robot yang dinamakan Smart Tissue Autonomous Robot (STAR) telah diuji untuk menjalankan pembedahan tisu lembut pada bahagian perut khinzir dengan menjahit kembali bahagian ususnya pada pembedahan terbuka. Hasilnya terbukti apabila jahitan yang dibuat STAR adalah lebih kemas dan peluang untuk ianya terbuka semula sangat tipis. Lebih membimbangkan, pakar turut bersetuju cara kerja STAR adalah lebih baik dari pakar bedah manusia.

Jika salah satu daripada pekerjaan di atas merupakan kerjaya pilihan anda di masa hadapan, mungkin ini masa terbaik untuk anda berfikir dua kali dan mempertimbangkannya semula.


5 Jenis Hantu Yang Ditakuti Rakyat Malaysia

Dalam kalangan masyarakat melayu, banyak cerita-cerita mistik berlegar sejak turun-temurun. Namun kisah-kisah mistik ini kebanyakannya belum terbukti kebenarannya. Tambahan pula sikap masyarakat lampau yang suka menakut-nakutkan anak kecil atas tujuan mendidik agar anak kecil tidak keluar malam, bermain di waktu senja dan sebagainya.

Jadi kali ini, iluminasi.com ingin mengimbas kembali karakter hantu yang popular di kalangan masyarakat melayu. Namun jangan percaya 100% kerana hal-hal mistik ini boleh merosakkan aqidah umat Islam.

Pontianak atau juga dikenali sebagai Cik Pon ataupun Kuntilanak merupakan hantu yang paling popular di Malaysia. Bukan bagi masyarakat melayu sahaja, bahkan masyarakat India dan Cina amat menakuti hantu jenis Pontianak ini.

Pontianak biasanya berpakaian serba putih, berambut panjang ikal mayang dan berwajah sangat menakutkan. Masyarakat Jepun juga ada pontianak mereka sendiri. Anda boleh buat carian tentang Sadako Ghost Story.

Dikatakan Pontianak ini terhasil dari kematian wanita yang mati akibat melahirkan anak sulung. Kemudian dipuja oleh orang yang tidak bertanggungjawab untuk muncul kembali ke alam realiti atas tujuan tertentu. Paling best tentang Pontianak adalah ianya akan bertukar menjadi perempuan cantik ikal mayang sekiranya diketuk paku pada belakang tengkuknya.

Tips orang tua-tua dahulu kalau nampak pontianak, kita kena bogel depan dia. Nanti dia akan terus lari meninggalkan kita. Dikhabarkan pontianak sebenarnya adalah hantu yang pemalu dan terlalu menjaga maruah dirinya sendiri.

Toyol adalah hantu kecil yang digunakan oleh orang yang tidak bertanggungjawab untuk mencuri duit orang lain. Rupa toyol yang biasa diceritakan adalah ia berjasad seperti bayi, berwarna hijau, bertelanjang, dan suka ketawa seperti bayi.

Toyol terhasil daripada pujaan di kubur bayi lelaki sulung yang mati pada malam jumaat. Dengan menggunakan toyol, anda tidak perlu menyertai mana-mana skim MLM ataupun skim ponzi untuk menjadi kaya. Cukup dengan hanya memberi arahan kepada toyol untuk mencuri duit jiran-jiran anda.

Dewasa kini sudah jarang kedengaran berkaitan hantu toyol ini. Penulis merasakan ini berlaku kerana zaman ini sudah banyak wang disimpan dalam bentuk digital. Maka susah untuk toyol mencuri wang fizikal. Kalau ada pun, mungkin hasilnya sikit sahaja.

Tips orang tua-tua mengelakkan toyol curi duit anda ialah dengan meletakkan satu bekas berisi kacang hijau di tempat simpanan wang anda. Ini akan menyukarkan kerja-kerja si toyol untuk mengira kerana dia tidak tahu apa sebenarnya wang. Bahkan ekonomi pun dia tak faham.

Hantu tetek dikatakan hantu yang terhasil daripada dendam seorang wanita yang kematian anaknya angkara kesalahan orang lain. Ada yang mengatakan dia dirogol hingga mengakibatkan anak dalam kandungannya mati. Ada juga yang mengatakan beliau berdendam dengan doktor yang tersalah bedah perutnya. Mungkin hantu tetek adalah seorang anti-vaksin. Siapa tahu?

Disebabkan berdendam dengan masyarakat. Maka hantu ini berkeliaran di waktu Maghrib bagi mencari kanak-kanak yang boleh beliau sorok pada masa sama susukan sehingga anak itu cirit-birit serta sakit. Walaupun kedengaran bodoh, namun ini adalah satu kepuasan bagi hantu tetek.

Kalau anda duduk di utara, ada cerita tentang hantu "kumkum" sebenarnya hantu kumkum ini adalah hantu yang sama dengan hantu tetek. Bezanya hantu kumkum lebih agresif pergi ke rumah-rumah orang memberikan salam "samekumm samekummm" sambil peluk batu nisan. Sebab itu ia digelar hantu kumkum.

Tips orang tua-tua, kalau dengar orang bagi salam yang tidak sempurna sebutannya, jangan dijawab salam itu. Kemudian jangan keluar bermain pada waktu senja.

Hantu raya adalah hantu belaan seseorang. Ianya digunakan untuk membantu pemiliknya bekerja. Biasanya hantu raya akan diarahkan untuk menjaga ladang, kebun ataupun rumah ketika pemiliknya keluar travel menaiki pesawat tambang murah bersama keluarga.

Ada yang mengatakan Hantu Raya berupa seperti seekor beruang. Berbulu lebat seluruh badan dan bermata merah. Biasanya selepas pemilik Hantu Raya ini meninggal dunia. Hantu Raya bukanlah seekor hantu yang aggresif, namun jika pemiliknya meninggal dunia barulah hantu raya akan mengganggu orang sekeliling (kejiranan).

Dalam banyak-banyak kes hantu raya yang penulis pernah dengar, paling best adalah kejadian si mati pulang ke rumah (arwah pemilik hantu) untuk mengemas rumah dan cuci pinggan mangkuk. Hal ini disaksikan sendiri oleh isteri arwah dan diceritakan "dulu arwah pemalas orangnya, tak pernah nak tolong saya buat kerja rumah. Sebab itu saya tahu ini bukan arwah. Ini hantu raya dia ni"

Tips orang tua untuk mengenalpasti pemilik hantu raya ialah mereka susah untuk bertentangan mata dengan orang lain. Sekiranya anda kenal orang yang tak suka bertentangan mata, mungkin dia pemilik hantu raya atau mungkin juga dia penghidap autisme.

Hantu ini paling menyeramkan dikalangan masyarakat kita. Hantu-hantu ini memiliki satu kuasa yang digelar sebagai kuasa 'veto' membolehkan mereka buat apa sahaja yang mereka suka. Mereka boleh pukau manusia lain untuk jadi pengikut mereka dan diperbodohkan begitu saja.

Lebih advance berbanding toyol, hantu jenis ini mampu menghilangkan wang secara tiba-tiba tanpa boleh dikesan oleh sesiapa. Paling bahaya mengenai hantu ini ialah mereka wujud secara berkumpulan. Dan mereka saling bergaduhan sesama mereka. Di setiap-setiap kawasan ada jajahan kumpulan tertentu hantu ini.

Ada juga diantara hantu ini yang mahir membaca al-Quran. Dan biasanya di Malaysia hantu ini akan muncul secara agresif 4 tahun sekali. Petua orang tua-tua sekiranya terserempak hantu jenis ini, seluk tangan kanan masuk seluar anda, kemudian hulurkanlah salam tanda kasih sayang.


Doktor Ini Terangkan Rahsia Kurus Tanpa Bersenam

Di negara kita, sudah semakin ramai yang nampaknya mahu menjadi ahli kepada pusat-pusat kesihatan yang kini dibuka seperti cendawan lepas hujan.

Wujud kepercayaan yang dengan melakukan senaman lebih kerap, ini akan membantu kita menurunkan berat badan kita dengan lebih baik. Pemikiran ini dibuktikan salah oleh Dr.Michael Mosley, seorang doktor yang mengasaskan kaedah '5:2 Diet.'

Menurut Dr.Mosley, memang benar bersenam membakar kalori, tetapi hakikatnya jumlah kalori yang dibakar lebih rendah berbanding apa yang kita rasakan berlaku.

"Sebenarnya, tubuh kita sentiasa membakar kalori. Ketika kita duduk, kita membakar kalori," kata Dr.Mosley.

Kadar kalori yang diguna itu digelarkan sebagai Base Metabolic Rate atau BMR, yang sebenarnya adalah 60 hingga 70 peratus daripada jumlah tenaga yang kita gunakan setiap hari. Proses penghadaman makanan pula mengambil 10 peratus dari jumlah kalori kita sementara selebihnya pula adalah untuk tindakan-tindakan yang kita lakukan, seperti berjalan, bersenam, bergerak di sofa malahan mengelipkan mata.

Menurut Dr.Mosley, daripada keseluruhan jumlah tenaga yang diperolehi dari makanan kita, aktiviti fizikal hanya mengambil sedikit daripada keseluruhannya, tak kiralah anda adalah atlit, orang yang bekerja berat atau orang kerja pejabat.

Dr.Mosley mengingatkan yang jumlah kalori yang dibakar ketika bersenam selalunya sangat kurang tepat dan kebanyakan orang sebenarnya tidak mampu mencapai kadar latihan yang diperlukan untuk mencapai tahap yang dipaparkan.

"Kajian dah membuktikan, bersenam sahaja tidak menurunkan berat badan," kata Dr.Mosley.

Menurut Dr.Mosley lagi, adalah lebih baik jika orang ramai mengurangkan jumlah kalori yang diambil. Itu sahaja. Pendapat beliau, daripada anda mengambil makanan seperti biasa dan melakukan aktiviti senaman berat, adalah lebih mudah anda membuang atau menukarkan diet anda ke bentuk lain yang lebih rendah kalori.

"Anda mahu berlari selama 30 minit pada kelajuan konsisten 10km/j untuk membakar 372 kalori atau lebih mudah anda tidak mengambil snek atau mengurangkan jumlah pengambilan makanan yang menolak 372 kalori dari diet anda?" hujah beliau.

"Mana satu lebih mudah dilakukan?" soal beliau. "Adalah lebih mudah untuk seseorang itu tahu jumlah kalori makanan yang perlu ditolak berbanding menghabiskan masa berjam di gimnasium untuk berlari."

Bagaimanapun, Dr.Mosley tidak bermaksud yang senaman itu tidak penting tetapi jika anda bersenam hanya untuk mengurangkan berat badan, besar kemungkinan kaedah anda salah.

"Senaman juga membantu mengawal keinginan makan sesetengah orang," kata beliau. "Ini berlawanan dengan fahaman kita selama ini yang percaya senaman membuatkan seseorang jadi mudah lapar."

Dr.Mosley juga menegaskan yang diet, walaupun nampak mudah tetapi sebenarnya susah dilakukan secara konsisten kerana badan kita akan merasa kekurangan makanan secara semulajadi.

"Jika anda suka makan daging tetapi oleh sebab diet anda berhenti makan daging, anda akan gagal mengekalkan rutin diet anda," kata beliau. "Pastikan pemakanan diet anda adalah makanan yang anda mahu terus makan, bukan digantikan dengan makanan yang anda terpaksa makan."

"Diet bukanlah dengan berhenti makan terus, tetapi menggantikannya dengan opsyen lain yang mampu memenuhi nafsu makan kita tetapi mempunyai nilai kalori yang rendah serta amaunnya dikurangkan," kata Dr.Mosley.

Dr.Mosley mencadangkan kepada orang ramai supaya mencuba kaedah Meditteranean Diet yang terbukti berkesan secara saintifik menurunkan berat badan dan pada masa yang sama, mampu membuatkan mereka yang gemar makanan berdaging rasa puas selepas makan.


Kenapa Kita Selalu Mudah Putus Asa?

Anda sudah kepenatan. Keadaan jalan pula sesak. Sepanjang perjalanan anda memikirkan adakah patut anda merokok, sedangkan sudah seharian anda berjaya mengatasi keinginan rokok.

Apabila hari semakin berakhir, kebanyakan dari kita akan mengalami keadaan di mana kita semakin susah hendak mengekalkan sasaran kita. Mungkin kita mahu berhenti merokok dan pada awal pagi kita berjaya kekalkan keazaman kita, tetapi menjelang tengahari dan petang, kita rasa semakin sukar hendak meneruskannya.

Lalu kita hisap rokok pertama kita hari itu ketika sangkut dalam trafik sesak dan kita persalahkan keadaan kita yang letih.

Bagaimanapun, menurut kajian saintis dari University of Toronto bernama Dr.Michael Inzlicht, letih itu hanya alasan yang kita gunakan kerana kita sebenarnya mampu mengawal diri kita lebih baik.

"Memang benar kita akan kehilangan kawalan diri ketika hari dah ke penghujungnya. Tetapi selalunya yang berlaku bukanlah kita tak mampu mengawal diri kita, ia lebih kepada kita dah tak mahu mengawal diri kita," kata Dr.Inzlicht.

"Penat pula kita jadikan alasan sedangkan apa yang berlaku adalah kurangnya motivasi untuk kita teruskan perkara yang kita mahu buat setiap hari," ujar beliau.

Inzlicht memberikan teori yang teknik mengawal diri ini sama seperti penggunaan otot - lebih lama kita berjaya membuat sesuatu seperti berhenti merokok, mengelakkan diri dari membazir atau melakukan aktiviti bersenam, aktiviti-aktiviti itu akan menjadi lebih mudah.

"Seperti otot, apabila kita benar-benar melakukannya, kita akan jadi lebih kuat," ulas beliau.

"Apabila kita mengajar diri kita untuk fokus kepada sesuatu tindakan yang kita mahu buat, diri kita dari segi psikologi akan lebih cenderung untuk terus melakukannya," kata Dr.Inzlitch.

Jadi mengapa sesetengah orang gagal mengekalkan fokus mereka untuk kekal melakukan sesuatu seperti diet atau menyiapkan kerja penting mereka sepanjang hari?

"Minda kita tanpa sedar sebenarnya mahu mencari sesuatu yang seronok untuk kita lakukan," kata beliau.

Sebagai contoh, untuk orang yang mahu diet, keinginannya mahu makan. Untuk orang yang mahu berjimat cermat pula, dia pasti ingin pergi melakukan aktiviti membeli belah.

"Seperti seekor tupai, setiap hari tupai akan ke hutan untuk mencari makanan - ini adalah proses untuk terus hidup yang semulajadi berlaku pada hidup tupai. Walau bagaimanapun, apabila tupai tersebut sudah selesai mengumpulkan makanan, kemungkinan besar tupai tersebut akan mahu mencari makanan lain, walaupun kuota makanannya pada hari itu sudah mencukupi," kata Dr.Inzlicht.

"Kita manusia bekerja kerana keperluan, tetapi selepas beberapa jam, kita mula mendambakan sesuatu yang menyeronokkan, yang dapat memberikan kita waktu rehat."

"Apabila kita mula menyeimbangkan di antara keperluan dan keseronokan atau masa rehat itulah yang akan membuatkan beralih tumpuan kita daripada apa yang kita rancang pada awal pagi," sambung beliau.

Jadi, apa yang kita boleh buat untuk memperkuatkan diri kita dalam memastikan kita terus fokus melakukan sesuatu perkara?

Nasihat beliau, apabila tenaga kita rendah dan letih, elakkan diri kita dari melakukan sesuatu yang membuatkan kita lari dari fokus asal. Jika kita sedang berdiet, elakkan makan ketika penat. Jika mahu berhenti merokok, sibukkan diri kita dengan aktiviti lain kerana bila kita penat, ia lebih mudah membuatkan kita terus merokok.

Nasihat paling penting beliau kepada mereka yang mahu mencuba sesuatu dalam hidup - tukarkan cara kita meletakkan sasaran kita. Jika selama ini kita kata pada diri kita "esok aku kena kurangkan makan," tukarkan sasaran kita kepada "esok, aku akan kurangkan makan."

"Menukarkan sasaran kita membantu - daripada berkata kita 'perlu' berjimat, adalah lebih baik kita menetapkan sasaran yang kita 'hendak' beli rumah, contohnya," terang beliau.

"Kuncinya bukan menjadikan sasaran kita itu sebagai satu obligasi, tetapi jadikannya satu perkara yang kita mahu lakukan dan suka lakukan," Dr.Inzlitch menambah.

"Bila kita tidak memaksa diri kita dan kita mahu lakukannya, sebarang sasaran akan menjadi lebih mudah walaupun kita penat, kerana minda yang dilatih untuk berfikir secara dominan, akan lebih mudah memotivasi diri sendiri secara semulajadi."Rujukan


Dilanggar oleh kenderaan yang tiada insuran? Ini solusinya

Artikel ini ditulis oleh Wan Muhammad Najib di laman facebook miliknya dan pihak Iluminasi telah mendapatkan kebenaran beliau untuk mengulang siar penulisannya di laman blog ini. Semoga bermanfaat kepada semua.

Ramai yang pernah mengalami situasi yang tak diingini ini. Berlaku kemalangan, kita cedera dilanggar dengan kenderaan yang tidak mempunyai insurans. Kemudian, pemilik kenderaan tersebut pula tak mahu bertanggungjawab dan bayar. Dia kata bukan salah dia! Adoi, dah la cedera, takkan kena keluar duit sendiri masuk hospital? Tak adil la bukan salah kita. Di mana kita boleh tuntutan?

Sebenarnya, ramai yang tak tahu. Jadi aku nak bagitau. Kes macam ni boleh dibuat tuntutan dengan Motor Insurers’ Bureau (MIB) .

Syarikat insurans ke? Bukan. MIB ni dana khas untuk melindungi pengguna jalanraya yang dilanggar kenderaan yang tidak mempunyai insurans.

MIB dapat duit dari syarikat insurans. Setiap tahun semua syarikat insurans wajib mencarum ke dalam MIB.

Sebelum buat tuntutan dengan MIB anda perlu beri perhatian kepada perkara-perkara ini terlebih dulu:


Ingin anak genius seperti Einstein? Beri mereka 5 mainan ini

Teknologi kini berkembang dengan amat pesat. Hal ini merunsingkan ibu bapa dikhuatiri anak mereka ketinggalan di dalam bidang akademik dan juga teknologi. Jadi kali ini iluminasi.com ingin berkongsi dengan anda, permainan-permainan yang baik untuk anda laburkan duit anda kepada anak anda agar mereka lebih pintar dan bijak di masa hadapan. Senarai ini adalah berdasarkan kajian serata dunia. Namun perlu diingatkan, ibu bapa masih perlu mengehadkan waktu bermain permainan-permainan ini kepada anak mereka.

Perkembangan kognitif anak boleh berkembang dengan pesat kerana permainan Lego memerlukan tumpuan pada otan, tangan dan mata. Begitu juga dengan kemahiran spatial yang membolehkan mereka untuk mewujudkan apa yang mereka lihat dalam pemikiran mereka (imaginasi). Kajian telah menunjukkan bahawa pemikiran spatial berfungsi sebagai penanda aras yang sangat penting dengan pencapaian individu dalam bidang sains, teknologi, kejuruteraan dan matematik.

Bagi anda yang tidak pernah bermain rubik kiub, ianya pasti kelihatan sangat sukar kan? Sebenarnya rubik kiub ini memerlukan memori dan kira-kira dalam penyelesaiannya. Solusi rubik kiub memerlukan kemahiran matematik yang tinggi.

Namun begitu, masih ada beberapa kemahiran unik yang terlibat dalam menyelesaikan rubik kiub ini. Ada juga individu yang tidak menggunakan matematik dalam menyelesaikan rubik kiub, tetapi hanya menggunakan pengecaman patern, visualisasi, dan imbasan memori secara fotografi. Menyelesaikan Rubik kiub atau apa saja bentuk teka-teki dapat membantu ketajaman minda, fokus, pada masa sama mampu menjana otak pada tahap luar dari kebiasaan.

Satu kajian telah dijalankan oleh Michigan State University, menunjukkan bahawa bermain permainan video mampu meningkat kreativiti (kelompok terpilih terdiri daripada kanak-kanak berusia 12 tahun). Kajian ini telah menjalankan ujian 'Torrance' ke atas semua subjek untuk mendapatkan keputusan ujian yang konstruk secara multi-dimensional.

Keputusan daripada ujian menunjukkan bahawa kanak-kanak yang bermain permainan video mendapat markah yang lebih tinggi berbanding kanak-kanak yang hanya menggunakan komputer, internet dan gajet seperti telefon pintar.

Dalam satu kajian menggunakan mesin imbasan neurologi, kanak-kanak yang bermain alat muzik menunjukkan tindak balas otak yang lebih kuat (robust) kepada bunyi berbanding mereka yang bukan ahli musik. Keputusan kajian terhadap otak pemain keyboard juga mengejutkan. Didapati bahawa kawasan liputan otak yang mengawal pergerakan jari memiliki volum lebih besar dari kebiasaan.

Bagi kanak-kanak atau individu yang tidak pernah bermain alat muzik, imbasan awal dan selepas diajar bermain muzik selama satu hari (menggunakan 5 jari) memberikan perubahan yang besar kepada volum kawasan otak dimana ianya kelihatan seperti otak diaturcara semula (re-wiring). Banyak lagi kajian lain berkaitan perkembangan otak bagi ahli musik ini, anda boleh ikuti bacaan penuh di sini - Music and Intelligence.

Ini adalah gajet yang sangat sesuai dijadikan permainan untuk anak-anak anda. Bahkan ibu bapa juga boleh menambah ilmu dalam membantu anak menyiapkan projek-projek ringkas menggunakan Raspberry Pi ataupun Adruino. Pasti sesiapa pun tidak mahu anak mereka ketinggalan dalam teknologi. Selaras dengan permasalahan itu, gajet ini mampu mengajar anak anda berfikir dengan kreatif, linux, programming, elektronik, dan bermacam-macam lagi.

Sekiranya ibu-bapa kurang mahir dalam penggunaan gajet ini, anda boleh beli buku yang menceritakan bagaimana menghasilkan projek-projek ringkas menggunakan gajet ini. Di internet pun bersepah-sepah perkongsian orang ramai yang boleh didapati secara percuma.


Seorang guru Malaysia dijemput untuk mempersembahkan teknik mengajar kepada 3,000 guru di China

Bahasa Inggeris merupakan bahasa perantaraan yang digunakan di seluruh dunia dan juga merupakan bahasa komunikasi utama diseluruh dunia. Kita dapat lihat sendiri bahawa Bahasa Inggeris merupakan bahasa utama yang digunakan semasa seseorang berkomunikasi dengan bangsa negara lain. Ini dapat dibuktikan bahawa apa sahaja acara dan aktiviti diperingkat global kebanyakkan menggunakan bahasa Inggeris seperti contoh acara sukan iaitu Olimpik dan juga Piala Dunia.

Mempelajari Bahasa Inggeris sebagai salah satu mata pelajaran yang penting di sekolah perlu diberi nilai positif dan persepsi yang baharu. Dasar dan pelan pendidikan yang sentiasa meletakkan peranan bahasa Inggeris dan bahasa Melayu dalam sistem pendidikan kita menunjukkan dengan jelas bahawa dalam proses melahirkan pelajar yang bermutu dan berwibawa, kemahiran berbahasa dengan baik sangat penting. Dasar dan pelan pendidikan yang dimaksudkan itu adalah Dasar Memartabatkan Bahasa Malaysia Memperkukuh Bahasa Inggeris (MBMMBI).

Sebenarnya di Malaysia terdapat banyak guru yang hebat dan berbakat, diantaranya adalah seorang guru Bahasa Inggeris yang bernama Chuah Joon Ming atau lebih mesra dipanggil Cikgu Chuah. Cikgu Chuah merupakan seorang guru muda yang berusia 33 tahun dan berkhidmat di SJKC Sin Min, Alor Setar, Kedah. Cikgu Chuah memiliki Sarjana Pendidikan (Kukurikulum dan Pengajaran) dari Universiti Utara Malaysia dan amat meminati bidang muzik dan sukan.

Pada awal bulan Mei 2017, Cikgu Chuah telah dijemput oleh salah satu organisasi pendidikan terkenal di China iaitu Mingsi untuk mempamerkan dan memberi tunjuk ajar sesi pengajaran dan pembelajaran dalam Bahasa Inggeris dalam program "Nanhai Quality Education Innovation Forum: National Primary English Language Lesson Study for Elementary School" di Stadium Nanhai, China.

Terdapat sejumlah 3,000 orang guru Bahasa Inggeris seluruh negara China telah menghandiri program ini yang berlangsung selama 3 hari. Seramai 21 orang guru-guru pakar Bahasa Inggeris dari negara China dan satu-satunya guru Bahasa Inggeris dari Malaysia iaitu Cikgu Chuah yang telah di jemput untuk membuat persembahan sesi pengajaran dan pembelajaran Bahasa Inggeris di hadapan guru-guru di seluruh China.

Cikgu Chuah telah dijemput untuk mengajar 42 orang murid di hadapan 3,000 orang guru tersebut. Pelbagai teknik pengajaran dan pembelajaran dipersembahkan oleh Cikgu Chuah di antaranya termasuklah teknik sing a long sambil bermain insturmen muzik iaitu gitar dalam sesi pengajaran dan pembelajaran tersebut yang bertajuk "Play with Adjective".

Semasa persembahan Cikgu Chuah berlangsung, terdapat juga sesi "Live Comment" di mana setiap pakar-pakar dan guru-guru akan menilai dan memberi komen mengenai persembahan tersebut. Cikgu Chuah telah mendapat komen-komen yang amat positif sekaligus mengharumkan nama Malaysia di persada antarabangsa melalui kaedah pengajaran dan pembelajaran yang digunakannya.

Cikgu Chuah memberitahu bahawa salah satu yang menjadi elemen utama dalam sesi pengajaran dan pembelajaran adalah "Fun Learning". Murid akan berasa lebih seronok dan minat dalam mata pelajaran Bahasa Inggeris dengan menggunakan kaedah ini. Cikgu Chuah mengamalkan kaedah "make the lesson fun and the learning will come".